text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
27 Icyo gihe Yehova+ azahindukirana Lewiyatani+ cya kiyoka kigenda kinyerera,+ Lewiyatani cya kiyoka kigenda cyihotagura, agihindukirane afite inkota ye nini ikomeye iteye ubwoba.+ Kandi azica icyo gikoko+ cyo mu nyanja.
2 Icyo gihe muzaririmbe+ muti “uruzabibu+ ruvamo divayi ibira!
3 Jyewe Yehova ni jye ururinda.+ Buri gihe nzajya ndwuhira,+ ndurinde ku manywa na nijoro+ kugira ngo hatagira urwangiza.
4 Nta mujinya mfite.+ Ni nde uzanshyira imbere ibihuru by’amahwa+ n’ibyatsi mu ntambara? Nzabikandagira. Nzabitwikira icyarimwe.+
5 Naho ubundi, nafate igihome cyanjye ashake uko twabana amahoro; yee, nabane nanjye amahoro.”+
6 Mu minsi izaza, Yakobo azashora imizi; Isirayeli+ azarabya uburabyo kandi ashibuke. Bazuzuza umusaruro mu isi.+
7 Mbese umukubita akwiriye kumukubita mu rugero arimo amukubitamo? Ese akwiriye kwicwa nk’uko abe bishwe?+
8 Azahangana na we amwirukanishe urusaku ruteye ubwoba. Azamwirukanisha umwuka we ukaze, ku munsi w’umuyaga w’iburasirazuba.+
9 Ibyo ni byo bizatuma ikosa rya Yakobo rihongererwa,+ kandi izo ni zo mbuto zizabaho namuhanaguraho icyaha,+ igihe Imana izahindura amabuye yose y’igicaniro akamera nk’ibishonyi bamenaguye, ku buryo inkingi zera+ n’ibicaniro byoserezwaho imibavu bitazongera gushingwa ukundi.+
10 Umugi ugoswe n’inkuta uzaba ikidaturwa n’urwuri ruzatabwa rusigarire aho, rube nk’ubutayu.+ Aho ni ho ikimasa kizarisha kandi ni ho kizabyagira; na we azamaraho rwose amashami yawo.+
11 Udushami twawo nitumara kuma, abagore bazaza batuvunagure badutwike,+ kuko ari ubwoko butagira ubwenge.+ Ni yo mpamvu Umuremyi wabwo atazabugirira imbabazi, kandi Uwabuhanze ntazabugaragariza ineza.+
12 Icyo gihe Yehova azakubita imbuto+ z’igiti uhereye aho rwa Ruzi+ rutembera ukagera mu kibaya cya Egiputa,+ bityo namwe muzatoragurwa umwe umwe,+ mwa Bisirayeli mwe!
13 Icyo gihe hazavuzwa ihembe rinini,+ maze abazaba barimbukira mu gihugu cya Ashuri+ n’abatatanyirijwe mu gihugu cya Egiputa+ bose baze bikubite imbere+ ya Yehova, ku musozi wera w’i Yerusalemu.+
Yohereze
Yohereze
BIBILIYA-UBUHINDUZI BW'ISI NSHYA
Yesaya 27
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
ISOMO RYA 28
Indogobe ya Balamu yaravuze
Abisirayeli bari bamaze imyaka hafi 40 mu butayu. Bari baramaze kwigarurira imigi myinshi ikomeye. Bari bakambitse mu bibaya by’i Mowabu, mu burasirazuba bw’uruzi rwa Yorodani, kandi bari hafi kwinjira mu Gihugu cy’Isezerano. Balaki, umwami w’i Mowabu, yatinyaga ko bazamutwarira igihugu. Yatumyeho umugabo witwaga Balamu ngo aze i Mowabu kuvuma Abisirayeli.
Ariko Yehova yabwiye Balamu ati “uramenye ntuvume Abisirayeli.” Balamu yanze kujyayo, ariko Umwami Balaki yongeye kumutumaho, amwizeza ko yari kumuha ikintu cyose ashaka. Ariko nabwo Balamu yanze kujyayo. Imana yaramubwiye iti “genda ariko uzajye uvuga gusa icyo nzakubwira.”
Balamu yuriye indogobe ye, yerekeza mu majyepfo i Mowabu. Yateganyaga kuvuma Abisirayeli nubwo Yehova yari yamubujije. Umumarayika wa Yehova yamutangiriye incuro eshatu. Balamu ntiyabonaga uwo mumarayika, ariko indogobe ye yaramubonaga. Ku ncuro ya mbere, indogobe yavuye mu nzira inyura mu murima. Ku ncuro ya kabiri, indogobe yahungiye ku rukuta rw’amabuye ibyigira ikirenge cya Balamu ku rukuta. Ku ncuro ya gatatu, iyo ndogobe yaryamye mu nzira hagati. Buri gihe Balamu yayikubitaga inkoni.
Yehova yatumye iyo ndogobe ivuga, ibaza Balamu iti “kuki ukomeza kunkubita?” Balamu yarayishubije ati “ni ukubera ko wansuzuguye. Ahubwo iyo ngira inkota mba nakwishe.” Indogobe yaramubwiye iti “maze imyaka myinshi nguheka. Hari ikindi gihe nigeze ngukorera ibintu nk’ibi?”
Nuko Yehova atuma Balamu abona uwo mumarayika. Uwo mumarayika yaramubwiye ati “Yehova yakubujije kuvuma Abisirayeli.” Balamu yaravuze ati “nakoze amakosa. Reka nsubire mu rugo.” Ariko umumarayika yaramubwiye ati “jya i Mowabu, ariko uzajye uvuga icyo Yehova akubwiye gusa.”
Ese Balamu yaba yarabikuyemo isomo? Oya. Nyuma yaho, Balamu yagerageje kuvuma Abisirayeli incuro eshatu, ariko Yehova yatumaga abasabira umugisha aho kubavuma. Amaherezo, Abisirayeli bateye Abamowabu maze Balamu aricwa. Ese ntibyari kuba byiza iyo Balamu aza kumvira Yehova?
“Mwirinde kurarikira k’uburyo bwose, kuko niyo umuntu yagira ibintu byinshi ate, ubuzima bwe ntibuva mu bintu atunze.”—Luka 12:15

robotstxt: allowed

filter: keep


text:
Bamwe mu barwayi barwariye mu Bitaro bya Gisenyi babona ibyo kurya ari uko hari umugiraneza ubasuye gusa.
Aba barwayi bavuga ko iyo hatagize umugiraneza ubasura abazaniye ibyo kurya, babaho mu buzima bubi kuko nta handi bakunda amaramuko.
Abenshi muri aba usanga ari abatagira imiryango, abatishoboye ndetse n’abafite imiryango ariko ibaba kure cyangwa ikabatererana bitewe no kurambirwa kubera igihe kinini aba barwayi baba bamaze mu bitaro.
Kuri uyu wa 2 Mata ubwo ibitaro bya Gisenyi byizihizaga umunsi mukuru w’abarwayi usanzwe uba ku ya 11 Gashyantare buri mwaka ku rwego rw’Isi, ibitaro bya Gisenyi n’abafatanyabikorwa ba byo bagobotse abarwayi 181 aho babageneye impano zirimo ibyo kurya, amata ndetse n’ibikoresho by’isuku.
Bamwe mu barwayi baganiriye n’Izubarirashe.rw bavuga ko bibera mu bitaro bategereje inkunga nk’izi z’abagiraneza kuko batagira ababagemurira ndetse ngo n’ababafite usanga batuye kure y’ibitaro ku buryo kugera ku barwayi ba bo bibagora.
Umwe muri bo ati “Ubu maze umwaka wose muri ibi bitaro, ndi umuntu w’umurwayi mfite ikibazo cy’imvune yanze gukira, umugabo wanjye yarapfuye ansigira abana batatu, ni bato bamwe bariga akandi karacyari gato, no kugira ngo barye ni ku mpuhwe z’abaturanyi, ntabwo abaturanyi bahangayikishwa n’abana banjye bagaburira ngo nanjye bahore bampangayikiye, ndihangana nyine abagiraneza nk’uku baje bakadufungurira, cyangw aumurwayi mugenzi wawe bamugemurira akaguhaho, nta kundi ni bwo buzima tubayeho kandi tumaze kumenyera”
Na ho Musabyimana Emerta ati “Ndashimira cyane ibitaro byatwibutse bakaba batuzimaniye, ibi baduhaye ntibizadutunga igihe cyose ariko turamara kabiri tubikoresha, nka njye usanga mbona ibyo kurya, ibyo kunywa ari uko abagiraneza baje, hakunda kuza abanyamadini bakaduha imiceri, za kawunga, amasabuni n’ibindi bikoresho”
Akomeza avuga ko atunzwe n’abagiraneza kuko aho atuye ari kure y’ibitaro, ku buryo kumugemurira bitoroha.
Ati “ Si ukuvuga ko mu rugo nta bushobozi na buke dufite, ariko ikibazo reba nka njye ntuye za Rutsiro, kuvayo kugera aha ku bitaro usanga dukoresha itike igera ku bihumbi bitanu, ibyo kurya no kunywa ntibyakagombye kubura, ahubwo ikibazo ni ukubingezaho kuko dutuye kure cyane”
Umuyobozi w’Ibitaro bya Gisenyi Majoro Dr Kanyankore William avuga ko iki kibazo gihari, akemeza ko hari ubwo haboneka inkunga zivuye mu bantu batandukanye gusa ngo ntizihoraho.
Ati “ Umwaka ushize twari dufite abarwayi icumi bameze batyo, batagira kivurira, uyu mwaka abo dufite bagera muri 7 cyangwa umunani, baba ari bakeya, ugasanga ni babandi badafite imiryango, b’inshike, bataba mu miryango ya bo bakaza guhura n’impanuka cyangwa uburwayi bakaza mu bitaro. Uko babayeho, ibitaro tugira uburyo bwo kubafasha, tugira amafaranga ariko duhabwa n’abaterankunga, nk’umwaka ushize Guma Guma yaduhaye miliyoni, nk’ayo mafaranga tugenda tuyasaranganya abo bantu badafite uko babayeho”
Maj. Dr Kanyankore avuga ko hakabayeho ikigega gihoraho cyo gufasha abantu nk’aba batagira kivurira, ntibibe ibyo gutegereza igihe habonetse abaterankunga badahoraho.
Abarwayi bahawe iyi nkunga bavuga ko bishimiye iki gikorwa kuko ngo biratuma bamwe mu bababaye bishima mu gihe gito.
Majoro Dr Kanyankore William aha umurwayi impano kuri uyu wa 2 Mata 2017


text:
Page 1 of 25
KUBURA IMIHANGO (AMENORRHEA)
Kubura imihango ni kibazo gishobora kuba icy’igihe gito cyangwa gihoraho, bikaba byaterwa no gutwita cyangwa no kugenda nabi kw’imikoranire iri hagati y’ubwonko, imirera ntanga, nyababyeyi hamwe n’inda ibyara. Bikaba bigabanyijemo ibice bibiri:
Kubura imihango by’ibanze ( primary amenorrhea); kuba umwana w’umukobwa yageza kumyaka 14 nta mihango nta nikindi kimenyetso na kimwe cy’ubwangavu aragira cyangwa ku myaka 16 ibyo bimenyetso byaraje ariko imihango ntize.
Kubura imihango warayigeze (amenorrhee secondaire); kumara amezi agera kuri atatu ntamihango kumuntu usanzwe agira ibihe bidahindagurika cyangwa amezi atandatu utabona imihango kumuntu wari usanzwe agira ibihe bihindagurika.
Kubura imihango by’ibanze (Primary amenorrhea)
Impamvu
Ubusembwa karemano bw’uturemangingo butuma imirerantanga idakura
Kudakora neza kw’igice cy’ubwonko kigenzura imisemburo ya kigore
Kutagira umura, inkondo y’umura cyangwa inda ibyara
Urukuta munda ibyara rutuma imihango idasohoka, cyangwa akaranga busugi gafunze burundu
Ibibyimba mu bwonko bituma imisemburo ituma habaho imihango idakorwa neza.
Imiti imwe nimwe ishobora gutera kubura imihango (metochlopramide, heroin, n’imiti ivura ibibazo byo mutwe)
Guhangayika (stress)
Ibimenyetso:
Ahanini ibimenyetso bigaragazwa n’imikurire y’imyanya ndangagitsina n’imikurire y’umubiri muri rusange hagati y’imyaka 10 na 14.
Kugwingira mugihe cy’ubwangavu (kuba mugufi cyane ugereranyije n’abandi bangana mumyaka)
Kutamera insya, cyangwa ubucakwaha
Kudakura kw’amabere
Kugira ubwoya bwinshi kumubiri nk’ubw’abagabo
Kuribwa munda muminsi runaka burikwezi bigaragaza ko imihango ihari ariko yabuze aho isohokera
Kubura imihango warayigeze (secondary Amenorrhea):
Impamvu:
Gutwita
Gufungana kw’umura (asherman syndrome) biterwa no kuva cyane mugihe cyo kubyara, infection mumura, cyangwa kozwa mu mura( curettage)
Gufungana kw’inkondo y’umura (cervical stenosis) bishobora guterwa na infection, curettage cyangwa kubagwa
Kudakora neza kw’imirere ntanga ahanini biterwa n’utubyimba twinshi ku mirerantanga (polycystic ovarian syndrome)
Kudakora neza kw’igice cy’ubwonko bugenzura imikorere y’imirerantanga bishobora guterwa n’uburwayi buri mumubiri, ibibyimba byo mubwonko, stress , kunanuka cyane, n’imirire mibi.
Indwara y’umwingo, diabete n’izindi.
Gucura (menopause)
Ese kubura imihango biravurwa?
Byaba kubura imihango by’ibanze, cyangwa warayigeze bishobora kuvurwa bitewe n’icyabiteye, kandi nanone bitewe n’uko ufite icyo kibazo yifuza kubyara cyangwa atabyifuza. Inama twamugira ni ukugana abaganga binzobere mubuzima bw’imyororokere (Gynecologue) bakareba icyabiteye n’uko cyavurwa.
Ingaruka ziterwa no kubura imihango:
Kubura urubyaro.
Guhangayika kuko umuntu aba yumva atameze neza nkabandi cyangwa se ingaruko zo kutabyara
HIFASHISHIJWE:
*Uptodate.com
*Danforth's Obstetrics and Gynecology, 10th Edition, 2008
*Current Diagnosis & Treatment Obstetrics & Gynecology, Tenth Edition, 2007


text:
Soma neza Bibiliya muri Daniel 11:36-37 . kudashaka abagore kw'ubu bwami(la papauté, Papa n'abapadiri be), byarahanuwe ko uwo mwami atazita ku gushaka abagore, kugirango yigaragaze nk'Imana. Uku kudashaka abagore si itegeko ry'Imana, ahubwo ni iry'umuntu. Pawulo ati: kubwo kwirinda gusambana buri wese agire umugore we. ....(1Abakorinto7:2). None bo banga kurongora ku mugaragaro, bagasambana.
reka mbihorere abo ba padiri sinzi ibyo barimo
none se ko kristu atagize abo bagore murata yaba ataramenye ibyiza byabo? ibibazo isi yikoreye bizakemurwa nuko padiri yemerewe kurongora? kiriziya ni iya kristu si iya padiri cyangwa papa. byose birarangira ariko yo igasigara ihagaze.
Sakaza Roho yawe kuri aya maturo ahinduke umubiri n'amaraso bya Christu........
Aya magambo arakomeye ntakwiye kuvugwa n'umugabo waraye yijambaguza mu mugore. Buri wese umuhamagaro we n'undi uwe, n'ababikora bamenye ko Yezu Christu abagaya.
umva mbese niba utajya ukora icyaha batere amabuye bafite umubiri nk'uwawe kandi iyo basabye imbabazi barababarirwa nkuko nawe ubabarirwa.
Ese ko muvuga abapadiri gusa mwibwira ko aribo badashaka bonyine ko aribo mutsimbarara gusa? Mwidusenyera Kiliziya,kandibibaye mwaba mubitakana.
Nibyo koko,ntawe bazirikira kuba mu gipadiri cga kujyamo,niba wumva hari ibitakunyuze rwose nta gahato karimo.Ubwo rero sinumvaumuntu umwe cga 2bateraubwega kandi benshibanyirabwo ntakibazo bafite!
gogo,urakoze kugitekerezo cyawe,gusa nagirango nongereho ko imana yadushyize imbere guhitamo,nukuvuga ko ushatse wazana umugore kuko ariyo mahitamo yawe kandi imana irabyemera,wanabishaka kandi ukiha imana kuko ariyo mahitamo yawe.buri wese niki munyuze muribi bibili kwiha imana no gushaka.urakoze!
Umva muvandimwe guca imanza ni icyaha kandi gusambana kikaba ikindi icyingenzi kirimo nuko na padiri ari umuntu ushobora nawe kugwa mugishuko ahubwo icyo gukora nukumusabira nawe utiretse kugirango Imana ikomeze yiheshye ikuzo mubayo.... Naho ubundi Kiriziya yo niy'Uwiteka ibyayo irabizi neza cyane..
Ntitugacire abandi urubanza kuko natwe tutari shyashya IKibazo siko umuntu yavuga uko yumva ibintu nuko abibona ubwose mbabaze ari utanga igitekerezo ke avuga ko we yumva abapadiri barongora,nuwamagana icyo gitekerezo ariko akarongorera mu bwihisho harya ubwo inkorashyano ni inde?
Bavandimwe Salvator na Kavuna, nanjye ndunga mu rya bagenzi banjye bagize bati KWIHA IMANA UBA PADIRI NI UMUHAMAGARO KIMWE N'UKO GUSHAKA UKARONGORA ARI UMUHAMAGARO! NTA MU PADIRI N'UMWE WAKWIRAHIRA NGO AVUGE KO BAJE KUMUKURA MU RUGO BAKAMUJYANA KUNGUFU KUBA PADIRI, KUBA PADIRI HARI IBYO UBA WIYEMEJE BIRIMO KUDASHAKA UMUGORE! INSTITUTION YOSE IGIRA AMABWIRIZA IGENDERAHO! UZAJYE MURI BK ni urugero WITEGEREZE ABAKOZI BAHO, NUBONA UWAJE KU KAZI YAMBAYE SOUPLESSE NA TRAINING CG JEANS NA TSHIRT NIBA ATARI UNIFORME UZAMBWIRE! KUKO SE? KUKO BAFITE AMABWIRIZA Y'IMYITWARIRE KU KAZI! KUVA BEMEYE KUHAKORA BEMERA N'AMABWIRIZA YAHO! NTA KINDI!
UWUMVA BIMUNANIYE AKUMVA YARIBESHYE, RWOSE YASEZERA AKAVAMO, NAHO UBIKUNZE KANDI YUMA ARIWO MUHAMAGARO WE UWO AZAGUMAMO!
uWO MU CARDINAL NTA BURENGANZIRA NA BUMWE YARI AFITE BWO KU GENERALIZA IBINTU, NIBA YABA ASHAKA KURONGORA YAVAMO AKABIKORA KUKO SIMPAMYA KO ABANDI BARI BAMUTUMYE KUBIBAVUGIRA!! NUYOBA UJYE WOHOHA WENYINE NTUGASHAKE GUHIRIMANA N'ABANDI! NIBWO BUTWARI!
nAHO KUVUGA NGO IBYO BAKORERA BASHIKI BANYU, ABABIKORA UBWO BAKORA NK'IBYO NAMWE MUKORERA BASHIKI BABO KANDI MWE MWITWA KO MWASHATSE CG SE NTA MUZIRO MUFITE UBABUZA KURONGORA, ARIKO MUGATA INGO ZANYU MUKAJYA KWIYANDARIKA HANZE, CG SE MUKIYANDAGAZA MWISESAGURA MU GIHE MUTARASHAKA!
nanjye nti ntyo!
2013-03-09 09:02:45
bien
Humura witinya YEZU arahari nta cyo twamuburana naho abaziko KIRIZIYA UMURYANGO W'IMANA URINDUTSE BAZARINDUKA MBERE YAYO KANDIYO NTIZIGERA IRI NDUKA
Muvandimwe kavuna ntabwo Imbere y'Imana tuzasubiza ngo batubwiye batya kuko ntitubarebera ku magambo yabo ahubwo ni kubikorwa. Imyandikire ya Bibiliya uko yagenda ihindagurika bitewe n'ibyifuzo bya muntu nta na rimwe bizavuguruza ukuri nyakuri gukomoka kuri Nyakuri. Pawulo Mutagatifu atwigisha gukomera kubyo twigishijwe kandi akanadusaba kutajarajara. Imana twemera ni Imwe Nyakuri kandi ntihinduka. Twebwe abayemera twingire imbabazi zayo kandi duhore tuyisaba kuva mu kibi tugana ikiza. Naho ibindi byose twavuga ni ubusa. Gusa mwese mwemere ko Umukuru wa Kiliziya ari Kristu. Ubwato turimo rero burimo Kirisitu, wowe utazi ko arimo, umuhengeri nubuzunguza urasimbuka kandi byanze bikunze urasoma nkeri. Gar à toi! Njye nkomeje gusabira abakristu kuko none ni Kiliziya Gatorika; ejo ni Eglise de Pantecôte, Anglicans n'izindi...
Mumbabarire aho nanditse ngo " Le latin est une langue" kuko bituzuye haraburaho "morte" kugirango bibe " Le latin est une langue morte". Gutyo birajya byahura n'igisubizo Nayigiziki yahaye umunyeshuri we! Murakoze.
Erega kami kamuntu n'umutima we nigute umuntu yananirwa agashaka no kunaniza abandi? birababaje. ariko kurongora ubeshya abakristo ngo wihaye Imana muri byose ntabwo ribyo watuma ubikorera ahagaragara kuko ntawe Imana ihanira ko yashatse umugore. Rwose no gupfa umuntu atabyaye ni ikibazo
gogo,urakoze kugitekerezo cyawe,gusa nagirango nongereho ko imana yadushyize imbere guhitamo,nukuvuga ko ushatse wazana umugore kuko ariyo mahitamo yawe kandi imana irabyemera,wanabishaka kandi ukiha imana kuko ariyo mahitamo yawe.buri wese niki munyuze muribi bibili kwiha imana no gushaka.urakoze!
2013-03-09 09:23:39
uwimana
Uwo mugabo ashobora kuba atazi umuhamagarowe yayo bye none ashatse yafata umwanya akegera imana kuko atazi ibyavuga- nibaka atazi umuhamagarowe akazibukira kuko harabazi umuhamagaro wabo akabareka bagakurikira uwo bazi gusa nshuti z'imana , Yezu n'Umubyeyi udukunda ntidu cibye intege nibyo kuko tuzi uwoduhanze amaso kandi abongabo muzi ko bafite ubuzima buzima nahotwe niduharanire ubuzima buzima shikama kwizamu ryawe ni mugire YEZU NA MARIYA
MWARI MUZI KO IBYO ABANTU BITA UBWENGE MU MASO Y'IMANA ARI IBISAZI. NAHO IBYO BITA IBISAZI BIKABA UBUKUNGU BUTAGIRA INGANO.
PADIRI USHAKA KURONGORA YIBUKE KO RWOSE NTAMUNTU WAMUHAMAGAYE NGO AJYE KWIHA IMANA NDETSE NTA NUWAMUSHYIZE KU GAHATO. NIWE UBWE WABIHISEMO AMAZE KUMVA IJWI RYA NYAGASANI UMUHAMAGARA. NAWE ARAVUGA NGO KARAME NYAGASANI. BIRAGARAGARA KO NABA ARONGOYE KWIHA IMANA AZABA ABICIYEMO IGICE KUKO HARI IGICE KIMWE AZABA AHAYE UMUGOREWE.
KIRIZIYA YUBATSE KU RUTARE KANDI KRISTU NIWE UYIYOBORA. RWOSE NK'ABAKRISTU TURISABIRA ABAPADIRI AHO BARI BOSE. KO MURI IBI BIHE BIKOMEYE KIRIZIYA IRIMO. BURI WIHAYIMANA WESE AJYA MU NGUNI Y'UMUTIMA WE AKAVUGANA N'IMANA YE ATIHENZE . HANYUMA YABONA YARIBESHYE UMUHAMAGARO AKAVAMO AKAJYA GUSHAKA KANDI NABONYE HARI ABAHISEMO KUVAMO AHO GUKOMEZA KUVANGA IBINTU NO GUKOMEZA GUSHISHIKARIZA BAGENZI BE BABAPARIDI UBUSAZI BWE. NDIZERA KO ABAVAMO NTAWUBAFUNGA CYANGWA NGO AGIRE IKINDI ABATWARA.
SHITANI IRI GUKORA YIVUYE INYUMA NGO YEREKANE KWISI KO IBITEKEREZO BYAYO ARIBYO BIGOMBA KUYOBORA ISI. NI MWITONDE KANDI MUSENGE CYANE KUGIRANGO ITAVAHO YIGARURIRA ZIMWE MU NTORE Z'IMANA KUKO KILIZIYA YO NTIYASHOBORA KUYIGARURIRA NAYO IRABIZI KU TURUSHA KUKO IZI UMUTWARE WAYO IMBARAGA AYIRUSHA.
MBONA ABAPARIDI NIBEMERERWA GUSHAKA ABAGORE LE SENS YO KWIHA IMANA IZABA IVUYEHO. KANDI UBWO NTEKEREZA KO NYUMA YIBYO UBWO ABABIKIRA NABO BAZATANGIRA GUSABA GUSHAKA. NYUMVIRA NAWE.
Erega bavandimwe mwitinda kuri karidinari yezu yaratubwiye ngo kuki tureba ikirere tukamenya ibihe twarebera kubiriho ntitubimenye nubujiji bwacu!!! Dusabe Imana itujijure, nonese nubwambere mwakumva umuntu udohotse kumasezerano? Nonese kutugira umuhamagaro wogushaka burya iyo ukoze ubukwe bigacika imishanana namakote bikayabazwa nyuma yumwaka cg ibiri inkiko hafi muri divorce ntibiba bicitse! Nikimwe rero nokwiha Imana nyuma ugashaka gushaka donc ubu ni divorce n Imana ubwo rero dusabire abantu gukomera kumihamagaro tureke gutinda kubyo tutazi abraham yabwiye Izaki ngo Isumba byose irishakira igitambo nticyabonetse se!? Mureke twizere bindi nibya nyirabyo
Nibyo rwose ibuye rimeneka urwondo rugisukuma. MUKOMERE MU KWEMERA KWANYU.


text:
Uwari Umunyamabanga nshingwabikorwa w’Itorero Methodiste Libre mu Rwanda , Pasiteri Serugo Jérémie yakuwe kuri uwo mwanya ahabwa undi , nkuko amakuru agera ku kinyamakuru Ibyishimo.com abitangaza.
Umwanzuro wo guhindurira imirimo uwari Umunyamabanga nshingwabikorwa w’Itorero Methodiste Libre mu Rwanda , Pasiteri Serugo Jérémie wafatiwe mu nama yabereye i Kibogora mu karere ka Nyamasheke mu Ntara y’Iburengerazuba ihuje abayobozi bakuru b’iri torero.
Mu kiganiro na Ibyishimo.com , Pasiteri Serugo Jérémie yavuze ko yakiriye neza icyemezo cyafashwe n’abayobozi bamukuriye , bityo ibindi umunyamakuru akwiye kubibaza umuyobozi mukuru wa Methodiste Libre mu Rwanda .
Ati :” ntacyo mfite ndibutangaze , mubibaze umuyobozi w’Itorero , nimumubaze arababwira byose […] ngirango ibyo birahagije , ndumva nta kibazo kibirimo. Gusa twabyakiriye neza , n’imyanzuro y’Itorero.
Abajijwe ku nshingano nshya yahawe , Pasiteri Serugo yongeyeho ati :” n’inshingano zisanzwe kandi byose ni umurimo w’Imana , byose nta gitandukanye cyane kuko uyu ni umurimo twahamagariwe kandi ivugabutumwa niwo murimo dushinzwe, twabyakiriye neza cyane.”
Pasiteri Serugo Jérémie akuwe kuri uyu mwanya w’Umunyamabanga nshingwabikorwa bw’Itorero Methodiste Libre mu Rwanda awumazeho imyaka ine .
Yavuze ko ataragezwaho ibaruwa imukura ku mwanya yariho ngo imuheshe uburenganzira bumushyira mu zindi nshingano.
Musenyeri ( Bishop ) Samuel Kayinamura uyobora Itorero Methodiste Libre mu Rwanda aganira na Ibyishimo.com yirinze kugira byinshi atangaza , avuga ko nibasoza inama barimo aribwo azavugana n’Umunyamakuru wacu.
Pasiteri Serugo Jérémie yatangaje ko yahawe kuyobora ishami rishinzwe ivugabutumwa n’amajyambere mu Itorero Methodiste Libre mu Rwanda.
Muri 2016 mu Itorero Methodiste libre mu Rwanda nibwo hatangiye kumvikana imvururu zishingiye ku buhanuzi , ibyo bikaba byariyongereye ku kibazo cy’amacakubiri ashingiye ku moko yavugwagamo.


text:
Ubuhinduzi buzima bw’Ijambo ry’Imana
“Ijambo ry’Imana ni rizima.”—HEB 4:12.
INDIRIMBO: 37, 116
1. (a) Ni iyihe nshingano Imana yahaye Adamu? (b) Kuva icyo gihe abagize ubwoko bw’Imana bagiye bakoresha bate impano bahawe yo kuvuga ururimi runaka?
YEHOVA yahaye abantu impano yo kuvuga ururimi runaka. Amaze gushyira Adamu muri Edeni, yamuhaye inshingano yo kwita inyamaswa amazina. Adamu yise buri nyamaswa izina riyikwiriye (Intang 2:19, 20). Kuva icyo gihe, abagize ubwoko bw’Imana bagiye bakoresha iyo mpano yo kuvuga ururimi runaka, kugira ngo basingize Yehova kandi babwire abandi ibimwerekeyeho. Mu bihe bishize, bakoresheje iyo mpano bahindura Bibiliya mu zindi ndimi, kugira ngo abantu benshi bashobore kumenya Yehova.
2. (a) Ni ayahe mahame Komite y’Ubuhinduzi bwa Bibiliya y’Isi Nshya yakurikije ihindura iyo Bibiliya? (b) Ni iki turi busuzume muri iki gice?
2 Hariho Bibiliya zibarirwa mu bihumbi, ariko zimwe zihinduye neza kurusha izindi. Mu myaka ya 1940, Komite y’Ubuhinduzi bwa Bibiliya y’Isi Nshya yashyizeho amahame arebana n’ubuhinduzi yakurikijwe mu ndimi zisaga 130. Ayo mahame ni aya akurikira: (1) kweza izina ry’Imana rigasubizwa aho rikwiriye kuba mu Byanditswe. (Soma muri Matayo 6:9.) (2) Guhindura ubutumwa bwahumetswe ijambo ku ijambo aho bishoboka, ariko hagahindurwa igitekerezo igihe guhindura ijambo ku ijambo byatuma ubutumwa bukubiyemo butakara. (3) Gukoresha imvugo yoroshye ituma abantu bashishikarira gusoma. * (Soma muri Nehemiya 8:8, 12.) Reka turebe uko ayo mahame yakurikijwe mu guhindura Bibiliya y’Ubuhinduzi bw’isi nshya yavuguruwe mu mwaka wa 2013 n’ukuntu abahinduzi b’izindi ndimi bayakurikiza.
BUHESHA IZINA RY’IMANA IKUZO
3, 4. (a) Ni izihe nyandiko za kera zandikishijwe intoki zirimo inyuguti enye zisobanura izina ry’Imana? (b) Ni iki abahinduzi benshi ba Bibiliya bakoze ku birebana n’izina ry’Imana?
3 Abakora ubushakashatsi ku nyandiko za kera z’igiheburayo zandikishijwe intoki, urugero nk’Imizingo Yavumbuwe mu Nyanja y’Umunyu, batangazwa n’ukuntu inyuguti enye z’igiheburayo zisobanura izina ry’Imana zibonekamo incuro nyinshi. Izina ry’Imana ntiriboneka gusa muri izo nyandiko za kera z’igiheburayo zandikishijwe intoki, ahubwo nanone riboneka muri kopi zimwe na zimwe za Bibiliya ya Septante zo mu kinyejana cya kabiri Mbere ya Yesu kugeza mu kinyejana cya mbere.
4 Nubwo hari ibintu byinshi bigaragaza ko izina ryera ry’Imana ryagombye kuba muri Bibiliya, abahinduzi benshi barikuramo. Urugero, igihe hari hashize imyaka ibiri gusa hasohotse Bibiliya y’Ubuhinduzi bw’isi nshya bw’Ibyanditswe by’ikigiriki bya gikristo mu mwaka wa 1950, hari indi Bibiliya ivuguruye yasohotse (American Standard Version). Abari barahinduye iyo Bibiliya mu mwaka wa 1901 bari barashyizemo izina ry’Imana, ariko abayivuguruye mu mwaka wa 1952 barikuyemo. Kubera iki? Abahinduye iyo Bibiliya bumvaga ko gukoresha izina ry’Imana “bidakwiriye rwose.” Abandi bahinduzi benshi, baba abahinduye mu cyongereza cyangwa mu zindi ndimi, barabiganye.
5. Kuki ari iby’ingenzi kurekera izina ry’Imana muri Bibiliya?
5 Ese gukura izina ry’Imana muri Bibiliya cyangwa kurirekeramo hari icyo bitwaye? Umuhinduzi w’umuhanga aba agomba kumenya icyo umwanditsi agambiriye. Kukimenya bigira uruhare mu myanzuro afata mu gihe ahindura. Hari imirongo myinshi yo muri Bibiliya igaragaza ko izina ry’Imana ari iry’ingenzi kandi ko rigomba kubahwa (Kuva 3:15; Zab 83:18; 148:13; Yes 42:8; 43:10; Yoh 17:6, 26; Ibyak 15:14). Yehova we wandikishije Bibiliya, yahumekeye abanditsi bayo bakoresha izina rye incuro nyinshi mu nyandiko za kera zandikishijwe intoki. (Soma muri Ezekiyeli 38:23.) Ku bw’ibyo, iyo abahinduzi bakuye izina ry’Imana muri Bibiliya baba basuzuguye Umwanditsi wayo.
6. Kuki Bibiliya ivuguruye y’Ubuhinduzi bw’isi nshya irimo izina ry’Imana izindi ncuro esheshatu?
6 Ibintu bigaragaza ko izina ry’Imana ritagombye kuvanwa muri Bibiliya bigenda birushaho kwiyongera. Bibiliya ivuguruye y’Ubuhinduzi bw’isi nshya yo mu cyongereza yasohotse mu mwaka wa 2013 irimo iryo zina incuro 7.216. Uyigereranyije na Bibiliya y’Ubuhinduzi bw’isi nshya yasohotse mu mwaka wa 1984, usanga ryariyongereyemo incuro 6. Ahantu hatanu mu ho ryashubijwe byatewe n’ubushakashatsi bwakozwe ku Mizingo Yavumbuwe mu Nyanja y’Umunyu. * Aho ni muri 1 Samweli 2:25; 6:3; 10:26; 23:14, 16. Ahantu ha gatandatu ryashubijwe ni mu Bacamanza 19:18, bitewe n’ubundi bushakashatsi bwakozwe ku nyandiko za Bibiliya za kera zandikishijwe intoki.
7, 8. Kuba izina Yehova risobanura ngo ‘atuma biba’ byumvikanisha iki?
7 Abakristo b’ukuri bumva ko ari ngombwa kumenya neza icyo izina ry’Imana risobanura. Izina ryayo risobanurwa ngo “ituma biba.” * Mu gihe cyashize ibitabo byacu byatanze ibisobanuro by’izina ry’Imana bikoresheje amagambo yo mu Kuva 3:14, hagira hati ‘nzaba icyo nzashaka kuba cyo cyose.’ Bibiliya y’Ubuhinduzi bw’isi nshya yasohotse mu mwaka wa 1984 yasobanuye ko izina Yehova ryumvikanisha ko ‘we ubwe aba icyo ari cyo cyose gikenewe kugira ngo asohoze amasezerano ye.’ * Umugereka A4 muri Bibiliya ivuguruye y’Ubuhinduzi bw’isi nshya yo mu mwaka wa 2013 wasobanuye ugira uti “nubwo ibisobanuro by’izina Yehova bikubiyemo icyo gitekerezo, ntibigarukira gusa ku cyo we ubwe ashobora guhitamo kuba cyo. Ahubwo binakubiyemo icyo atuma ibiremwa bye biba cyo kugira ngo asohoze umugambi we.” (Reba nanone agatabo Imfashanyigisho y’Ijambo ry’Imana, ku ipaji ya 5.)
8 Yehova atuma ibiremwa bye biba icyo ashaka ko biba cyo. Mu buryo buhuye n’icyo izina rye risobanura, yatumye Nowa yubaka inkuge, Besaleli aba umunyabugeni w’umuhanga, Gideyoni aba ingabo y’intwari ku rugamba, naho Pawulo aba intumwa ku banyamahanga. Koko rero, izina ry’Imana rifite ibisobanuro byimbitse ku bagize ubwoko bwayo. Komite y’Ubuhinduzi bwa Bibiliya y’Isi Nshya ntiyari gupfobya ibisobanuro by’iryo zina irivana muri Bibiliya.
9. Kuki guhindura Bibiliya mu zindi ndimi bishyirwa mu mwanya wa mbere?
9 Bibiliya y’Ubuhinduzi bw’isi nshya yubahisha izina ry’Imana mu ndimi zisaga 130 kuko yarishubije aho ryahoze mu mwandiko wera. (Soma muri Malaki 3:16.) Ibinyuranye n’ibyo, abahindura Bibiliya muri iki gihe bavanamo izina ry’Imana, bakarisimbuza amazina y’icyubahiro, urugero nk’“Umwami” cyangwa amazina y’imana zo mu duce tw’iwabo. Iyo ni yo mpamvu y’ibanze ituma Inteko Nyobozi y’Abahamya ba Yehova yumva ko ari iby’ingenzi ko abantu benshi babona Bibiliya yubahisha izina ry’Imana.
UBUHINDUZI BUHUJE N’UKURI KANDI BWUMVIKANA NEZA
10, 11. Ni ibihe bibazo abahinduye Bibiliya y’Ubuhinduzi bw’isi nshya mu zindi ndimi bagiye bahura na byo?
10 Guhindura Ibyanditswe byera mu ndimi nyinshi si umurimo woroshye. Urugero, kera Bibiliya y’Ubuhinduzi bw’isi nshya y’icyongereza yakoreshaga ijambo ry’igiheburayo “Shewoli” mu Mubwiriza 9:10, ndetse no mu yindi mirongo. Iryo jambo ryakoreshwaga cyane no mu zindi Bibiliya z’icyongereza. Icyakora ibyo ntibyashoboraga gukorwa mu zindi ndimi nyinshi, kubera ko abenshi mu bazivuga baba batazi iryo jambo. Ntiriboneka mu nkoranyamagambo zabo kandi hari bamwe bumvaga ko ari izina ry’ahantu. Kubera iyo mpamvu, abahinduzi bahawe uburenganzira bwo kudakoresha ijambo ry’igiheburayo “Shewoli” n’iry’ikigiriki “Hadesi,” ahubwo bagakoresha “imva.” Ibyo ni byo bihuje n’ukuri kandi byumvikana neza.
11 Ijambo ry’igiheburayo n’iry’ikigiriki rihindurwamo “ubugingo,” na ryo ryagoraga abahinduzi bo mu ndimi zimwe na zimwe. Muri izo ndimi, akenshi ijambo “ubugingo” ryerekeza kuri roho cyangwa ikintu kiba mu mubiri kiwuvamo iyo umuntu apfuye. Kugira ngo abahinduzi badatuma abasomyi bumva ibintu batyo, bemerewe guhindura iryo jambo bakurikije ibirimo bivugwa, mu buryo buhuje n’ibisobanuro biri mu mugereka wo muri Bibiliya y’Ubuhinduzi bw’isi nshya ifite ibisobanuro (Les Saintes Écritures—Traduction du monde nouveau—avec notes et références). Kugira ngo abantu bashobore gusoma umwandiko wa Bibiliya mu buryo bworoshye kandi bawusobanukirwe, ibisobanuro by’ingirakamaro by’amagambo y’igiheburayo n’ay’ikigiriki akenshi byagiye bishyirwa ahagana hasi ku ipaji.
12. Ni ibihe bintu byahindutse muri Bibiliya ivuguruye y’Ubuhinduzi bw’isi nshya yasohotse mu mwaka wa 2013? (Reba nanone ingingo ifite umutwe uvuga ngo “Bibiliya ivuguruye y’Ubuhinduzi bw’isi nshya,” iri muri iyi gazeti.)
12 Ibibazo abahinduzi bagiye babaza byagaragaje ibindi bintu bishobora gutuma umwandiko wa Bibiliya utumvikana neza. Ku bw’ibyo, muri Nzeri 2007 Inteko Nyobozi yemeye ko Bibiliya y’Ubuhinduzi bw’isi nshya y’icyongereza ivugururwa. Komite yavuguruye iyo Bibiliya yasuzumye ibibazo bibarirwa mu bihumbi birebana na Bibiliya abahinduzi babajije. Amagambo y’icyongereza ashaje yasimbujwe ayo muri iki gihe, bituma umwandiko urushaho gusomeka no gusobanuka, ariko ibyo babikora badapfukiranye igitekerezo nyacyo. Abo bahinduzi banifashishije Bibiliya z’Ubuhinduzi bw’isi nshya zari zaramaze guhindurwa mu zindi ndimi, kugira ngo barusheho kunonosora umwandiko.—Imig 27:17.
BARABWISHIMIYE CYANE
13. Abantu benshi babona bate Bibiliya ivuguruye yo mu mwaka wa 2013?
13 Abantu benshi babona bate Bibiliya ivuguruye y’Ubuhinduzi bw’isi nshya yo mu mwaka wa 2013? Icyicaro gikuru cy’Abahamya ba Yehova kiri i Brooklyn cyakiriye amabaruwa yo gushimira abarirwa mu bihumbi. Abenshi bumva bameze nka mushiki wacu wavuze ati “Bibiliya ni nk’agasanduku kuzuyemo ibintu by’umurimbo bikozwe mu mabuye y’agaciro. Gusoma amagambo ya Yehova asobanutse neza ukoresheje Bibiliya ivuguruye yo mu mwaka wa 2013, byagereranywa no gusuzuma buri kimwe muri ibyo bintu by’umurimbo, ukitegereza uko giteye, uko kibengerana, ibara ryacyo n’ubwiza bwacyo. Kuba Ibyanditswe biri mu mvugo yoroshye byamfashije kurushaho kumenya Yehova, we umeze nk’umubyeyi unkikira akansomera amagambo ye ahumuriza.”
14, 15. Abantu bakiriye bate Bibiliya y’Ubuhinduzi bw’isi nshya mu zindi ndimi?
14 Bibiliya ivuguruye y’Ubuhinduzi bw’isi nshya si yo yonyine yashimishije abantu, ahubwo nanone bashimishijwe na Bibiliya y’Ubuhinduzi bw’isi nshya iboneka mu zindi ndimi. Urugero, hari umugabo ugeze mu za bukuru wo mu mugi wa Sofia mu gihugu cya Bulugariya, wagize icyo avuga kuri Bibiliya yo mu kinyabulugariya. Yagize ati “nasomye Bibiliya imyaka myinshi, ariko sinari narigeze mbona ubuhinduzi bwumvikana neza kandi bugera ku mutima nk’ubu.” Hari mushiki wacu wo muri Alubaniya na we wagize icyo avuga amaze kubona Bibiliya y’Ubuhinduzi bw’isi nshya yuzuye. Yaravuze ati “Ijambo ry’Imana ryumvikana neza cyane mu kinyalubaniya. Kuba Yehova atuvugisha mu rurimi rwacu, nta cyo twabinganya!”
15 Mu bihugu byinshi, Bibiliya zirahenda kandi ntizikunda kuboneka. Gutunga Bibiliya yawe bwite nta ko bisa. Raporo yaturutse mu Rwanda igira iti “abantu benshi bigaga Bibiliya ntibagiraga amajyambere kuko babaga badafite Bibiliya. Ntibari bafite ubushobozi bwo kugura Bibiliya z’andi madini. Nanone kandi, hari imirongo imwe n’imwe batasobanukirwaga, ibyo bikaba byaratumaga batagira amajyambere.” Ariko Bibiliya y’Ubuhinduzi bw’isi nshya imaze kuboneka mu kinyarwanda, ibintu byarahindutse. Hari umuryango wo mu Rwanda warimo abana bane bari bageze mu gihe cy’amabyiruka wagize uti “dushimira rwose Yehova n’umugaragu wizerwa kandi w’umunyabwenge kuba baraduhaye Bibiliya. Turi abakene cyane, kandi ntitwabona amafaranga yo kugurira buri wese Bibiliya. Ariko ubu buri wese afite Bibiliya ye. Kugira ngo dushimire Yehova, buri munsi tuyisomera hamwe mu muryango.”
16, 17. (a) Ni iki Yehova yifuriza abagize ubwoko bwe? (b) Ni iki twagombye kwiyemeza?
16 Mu gihe kiri imbere, Bibiliya ivuguruye y’Ubuhinduzi bw’isi nshya izaboneka no mu zindi ndimi. Satani agerageza guhagarika uwo murimo, ariko tuzi ko Yehova yifuza ko abagize ubwoko bwe bumva ibyo ababwira mu rurimi rwumvikana. (Soma muri Yesaya 30:21.) Vuba aha “isi izuzura ubumenyi ku byerekeye Yehova nk’uko amazi atwikira inyanja.”—Yes 11:9.
17 Nimucyo twiyemeze gukoresha impano iyo ari yo yose Yehova aduha, hakubiyemo n’ubwo buhinduzi buhesha izina rye icyubahiro. Jya ureka akuvugishe buri munsi binyuze ku Ijambo rye. Ubushobozi bwe butagira imipaka butuma yumva amasengesho yacu abyitondeye. Kuvugana na Yehova bizadufasha kurushaho kumumenya, kandi urukundo tumukunda rurusheho kwiyongera.—Yoh 17:3.
^ par. 2 Reba ingingo ifite umutwe uvuga ngo “Uko wahitamo Bibiliya ihinduye neza,” mu Munara w’Umurinzi wo ku itariki ya 1 Gicurasi 2008.
^ par. 6 Imizingo Yavumbuwe mu Nyanja y’Umunyu yanditswe imyaka irenga 1.000 mbere y’uko umwandiko w’igiheburayo w’Abamasoreti wandikwa, ukaba ari wo wari warakoreshejwe mu guhindura Bibiliya y’Ubuhinduzi bw’isi nshya.
^ par. 7 Hari ibitabo bimwe na bimwe bitanga ibyo bisobanuro, ariko intiti zose si ko zibyemeranyaho.
^ par. 7 Reba Bibiliya y’Ubuhinduzi bw’isi nshya, Umugereka wa 1 ufite umutwe uvuga ngo “Izina ry’Imana mu Byanditswe by’igiheburayo,” ku ipaji ya 1873.


text:
Intumwa za leta ziragenzura niba Rwamagana yarasohoje imihigo nk’uko ibyivugaho
Imibare akarere ka Rwamagana gatanga iragaragaza ko kageze kuri byinshi, ubu biri kugenzurwa aho biri nyirizina Mu gihe abayobozi b’Akarere ka Rwamagana bemeza ko bahiguye imihigo bagiranye na perezida w’u More...
Muhanga: Abaturage bagiye gushishikarizwa gufashanya ngo hishyurwe imitungo yangijwe
Imanza zitarangira ni kimwe mu bibazo byagiye bigaragara mu Rwanda kubera ahanini ikibazo cy’imanza za gacaca zagiye zihura n’ibibazo binyuranye. Mu rwego rwo gukemura ibyo bibazo akenshi bigaragara More...


text:
Ibibazo bishingiye kuri Bibiliya
Ese dushobora gusobanukirwa Bibiliya?
Bibiliya ni Ijambo ry’Imana. Ni nk’ibaruwa umubyeyi wuje urukundo yandikira abana be (2 Timoteyo 3:16). Muri Bibiliya, Imana isobanura icyo twakora ngo tuyishimishe, impamvu ireka ibibi bikabaho n’icyo izakorera abantu mu gihe kiri imbere. Ariko abanyamadini bagoretse inyigisho za Bibiliya, bituma abantu benshi bumva ko batazigera bayisobanukirwa.—Ibyakozwe 20:29, 30.
Yehova Imana yifuza ko tumumenya by’ukuri. Ni yo mpamvu yatwandikiye igitabo dushobora gusobanukirwa.—Soma muri 1 Timoteyo 2:3, 4.
Ni iki cyagufasha gusobanukirwa Bibiliya?
Uretse kuba Yehova yaraduhaye Bibiliya, anadufasha kuyisobanukirwa. Yatwoherereje Yesu kugira ngo atwigishe (Luka 4:16-21). Yesu yafashaga ababaga bamuteze amatwi gusobanukirwa Ibyanditswe, akabasobanurira umurongo ku wundi.—Soma muri Luka 24:27, 32, 45.
Yesu yashinze itorero rya gikristo kugira ngo rikomeze uwo murimo yatangije (Matayo 28:19, 20). Muri iki gihe, abigishwa nyakuri ba Yesu bafasha abantu gusobanukirwa icyo Bibiliya yigisha ku byerekeye Imana. Niba wifuza gusobanukirwa Bibiliya, Abahamya ba Yehova bashobora kubigufashamo.—Soma mu Byakozwe 8:30, 31.


text:
Iyo uganiriye n’abantu batandukanye wumva bose bifuza kuvugwa neza no gushimwa n’abandi. Ariko ikibazo ugasanga abo wifuza kunezeza ngo bagushime ntibanyurwa, ku mana si ko bimeze kuko iyo ukoze ibyo igusaba irakwishimira kandi nawe ukaba umunyamugisha kuko wishimiwe nutanga umugisha ari we Mana data ishobora byose.
Iyo usomye Bibiliya ikwereka neza ibintu binezeza Imana ndetse n’ibindi bituma Imana inezererwa abantu bayo.
Bimwe mu binezeza Imana ikishimira umuntu nkuko byanditswe muri Bibiliya nibi:
-Kugira kwizera kuzima: niba ushaka kunezeza Imana, ukwiriye kubanza kwizera ko ibaho kandi ishoboye byose kuko bigoye ko wanezeza Imana nayo ngo ikwishimira igihe utayizera. Abaheburayo 11:6
-Kugira umutima ukurikiza iby’umwuka: umuntu ufite umutima wubaha umwuka wera abasha kwera imbuto z’umwuka kandi ntabasha kugushwa n’umutima ukurikiza ibya kamere kuko imbaraga z’Imana ziba zikorera muri we, ikindi ni uko umutima ukurikiza iby’umwuka uzana amahoro n’ubugingo. Abaroma 8:6
-Kugira umutima wubaha Imana: Bibiliya itubwira ko Imana inezererwa cyane abantu bayubaha kandi bagategereza imbabazi zayo. Zaburi 147:11
-Kwigira kuri Yesu Kristo: niba ushaka kunezeza Imana nayo ikakwishimira, urasabwa kwigira kuri Yesu kristo, ukagenda nkuko yagenda kandi ugaharanira kugira wa mutima wari muri we nkuko Bibiliya ibivuga. Ibyo bizatuma umugisha wose Imana itangira muri Yesu Kristo nawe uba uwawe kandi ikwishimire nkuko yishimira umwana wayo.
-Guharanira gukora ugushaka kw’Imana: Imana ikunda umuntu ukora ibyo ishaka, akitondera amategeko n’amateka yayo, agakora ibyo ishima n’ibyo imutegeka. Umuntu wubahiriza ibyo byose, Imana iramwishimira.
-Kuyitambira ibitambo: Mu by’ukuri ntiwabona igitambo gikwiriye watambira Imana, ariko Imana yishimira umutima umenetse, ikindi gitambo Imana ikunda n’amashimwe ava mu bera bayo, kuyiramya no kuyihimbaza, n’indi mirimo yose myiza.
Gerageza kubikurikiza kandi usenge ubudasiba kuko aribwo uzabasha guhishurirwa uko wabigenderamo, Imana nayo izakwishimira kandi umugisha.


text:
Rwomushana Augustin, uyobora ishami rishinzwe iterambere ry’ubukungu mu Mujyi wa Kigali, yabivugiye mu kiganiro “Ubyumva ute?“ kinyura kuri KT Radio, Radiyo y’ikigo cy’itangazamakuru cya Kigali Today.
Muri icyo kiganiro Rwomushana yavuze ko gutanga umunsi ntarenga wo kwimurira ibikorwa by’ubucuruzi mu nzu zabugenewe, bigamije kugabanya akajagari, buri kintu gikorerwa aho cyagenewe.
Yagize ati” Ubukangurambaga buriho ni ubwo kuvana abantu mu nzu zagenewe guturwamo, tubajyana mu nzu zagenewe ubucuruzi.
Bibaye ari ugushakira abakiriya ayo mazu nk’uko bamwe babivuga, hashyirwaho itegeko ko ubucuruzi bwose bujya muri iyo miturirwa gusa, n’abakoreraga mu mazu yemewe y’ubucuruzi bagategekwa kwimuka bakaza muri iyo mituritwa.”
Uyu muyobozi kandi yasabye abakorera ubucuruzi mu mazu yagenewe guturamo kuzubahiriza igihe ntarengwa bahawe cy’amezi atatu, cyo kuzaba baramaze kwimukira mu mazu yabugenewe.
Ati”Mu Mpera z’ukwezi kwa Werurwe 2017 abantu basabwe kuba bamaze kwimukira mu mazu yabugenewe, kandi abatazabyubahiriza bizabagiraho ingaruka.”
Muri iki kiganiro kandi Rwomushana ahumuriza abafite impungenge zo guhendwa muri aya mazu, avuga ko Umujyi wa Kigali wamaze kugirana ibiganiro na ba nyirayo, mu kugabanyiriza ababagana ibiciro.
Ati” Ntihagire uhangayikishwa no kwimuka kuko Umujyi wa Kigali wagiranye ibiganiro na ba nyiri aya mazu kandi bemeye kugabanya ibiciro.”
Yongeyeho kandi ko muri aya mazu hamaze gutegurwa uburyo bwo kurwanya akajagari ka serivise zizayatangirwamo, avuga ko ntahantu uzasanga utubari dufatanye n’ibiro kuburyo byabangamira imitangire ya serivise muri ibyo biro.
Umujyi wa Kigali watangaje ko abakorera ubucuruzi mu mazu yagenewe guturamo, mu mpera z’ukwezi kwa Werurwe 2017 bagomba kuba baramaze kwimukira mu mazu yagenewe ubucuruzi.
Rwomushana avuga ko bizeye ko abantu bazabishyira mu bikorwa nta gahato, mu rwego rwo gushyira ibintu mu mwanya wabyo.
Ibitekerezo ( 1 )
Ibyo umujyi wa kigali wakoze ni byiza kandi nimba ariko na bantu batekereza bamaze. tugeze mu gihe cyo gutera imbere dufite amazu meza kandi ya bugenewe yo gukoreramo, aba bakorera mu bikari bagomba kubivamo bakajya gukorera ahakenewe gukorerwa. simbona aho ikibazo kiri uretse guhunga imisoro gusa. akenshu urebye abo bakorera muri ayo mazu ni ino miryango itegamiye kuri reta dore ko ariyo myinshi na bantu bafite ubucuruzi bwi hishe. ariko rero byo kuvuga ngo bave aho bajye ahagenewe is good idea rwose. kandi umujyi wa kigali wagakwiye gukora ubundi izo nyubako ziba ahandi ari uzumujyi city council niyo iba ifite ubushobozi bwo kubaka amazu maanini yo gukoreramo nkaza shopping center mall officers mu mijyi yose nibwo buryo umujyi ubonamo amafaranga ntabwo byakagombye kuba ibyabantu kugiti cyabo kigali city yakagombye gukora igishoro munyubako zo guturamo ndetse nizo gukoreramo ikinjiza amafaranga ya buri gihe kuburyo biyigabanyiriza kubona inkunga kuva muri reta yi ngengo yi mari yayo.


text:
Nkuko mu Rwanda igikorwa cyo kwibuka inzirakarengane zazize Jenoside yakorewe abatutsi muri Mata gikomeje kugera ku minsi ijana ni nako abanyarwanda bari impande n’impande ku isi bakomeje kwibuka.
Nkuko mu Rwanda igikorwa cyo kwibuka inzirakarengane zazize Jenoside yakorewe abatutsi muri Mata gikomeje kugera ku minsi ijana ni nako abanyarwanda bari impande n’impande ku isi bakomeje kwibuka.
Kuwa mbere tariki ya 11 Mata nibwo Intumwa Paul Gitwaza umushumba mukuru w’ Itorero Zion Temple ku isi yose yifatanyije n’ abanyarwanda baba mu gihugu cy’ ububiligi mu kwibuka Jenoside yakorewe abatutsi muri Mata 1994 mu muhango wa bereye ahitwa Grand-Duché de Luxembourg
Intumwa Paul gitwaza ubu iri kubarizwa mu Gihugu cya Beligique ku mugabane w’ Iburayi aho afite igiterane mu Itorero Zion temple Belique yitabiriye umuhango wo Kwibuka Jenoside yakorewe Abatutsi muri Mata 1994 wabereye ahitwa Grand-Duché de Luxembourg Grand-Duché de Luxembourg, bashyira indabo kurwibutso ruherereye muri iki Gihugu
Uyu muhango witabirewe n’ abanyarwanda baba muri iki gihugu mu muhago witabiriwe n’ amabasadeur w’ u Rwanda muri iki Gihugu , Inshuti z’ abanayarwanda zo muri iki gihugu n’ intumwa zihagarariye ibihugu byabo bitandukanye ziri muri Belgique.
Amwe mu mafoto y’Intumwa Paul Gitwaza yibuka abatutsi bazize Jenoside
- Batwaye icyapa cyo kwibuka
- N’abanyamahanga nabo bunamiye inzirakarengane
- Bari benshi baje kwibuka izi nzirakarengane zazize jenoside yakorewe abatutsi
- Ikirango
- Apotre Gitwaza Paul yifatanije nabanyarwanda baba mu bubiligi
Christian N.
Ibitekerezo
hhhhh,nonese niyo mpamvu KIZITO yashakaga kwica?hhhhhh yashakaga kwica mu izina ry'Imana se? uramuvuganiye ntako utagize. Kanda hano umusubize
Urumva amagambo mwateranye, ariko abantu mwaranyobeye, ko ndeba aho gukurikira Yezu mwakurikiye Gitwaza? Yezu, nimunkurikire nzabajyeza kwa Data, Gitwaza we azabajyeza he? niyabarenza irusoro Kanda hano umusubize
Asyi gawe, aka kagabo cy akagore kandika iyi comment ngo betelehemu nibindi karaderanja pls...gafite ibibazo ntazi gusa ubanze bishingiye kwishyari...gusa Gitwaza numugabo ibyo yagezeho ni bake babishobora. Numuyobozi ukwiye kubahwa kuko ayoboye abantu benshi kandi bazi ubwenge mpamya ko hari icyo amariye niba baremeye kumukurikira Kanda hano umusubize
thanks papa apotre Kanda hano umusubize
ubu iyi comment ihuriye he n'inkuru Kanda hano umusubize
Ariko abantu mwagiye mureka kwanduranya kweri!@kirenga, kuba utemere Gitwaza ni uburenganzira bwawe kandi si nangombwa ngo umwemere kuko wasanga nawe ubwawe utiyemera! Sinzi icyo ushatse kuvuga cyangwa kwerekana uvuga ko banditse Gitwaza kuko Mbona bafite impamvu yo kumwandika kandi siwe banditse ahubwo banditse ibikorwa yakoze. Uti si umukozi (w'imana) nibyo koko ntabwo ari umukozi w'imana wandikisha inyuguti nto kuko iyo wandika gutya irazwi kandi ntiyanayikorera!Gitwaza ni umukozi n'intumwa y'Imana isumba byose. Imana yavuze itica ni Imana Data isumba byose umuremyi w'isi n'Ijuru. Muri kamere yayo ntiyica kuko si umwicanyi kandi mu mugambi wayo ni uwo gutanga ubugingo ndetse ubugingo bwishi. Abo uvuga bapfuye ntibishwe n'Imana bishwe ni byaha byabo kandi igihembo cy'icyaha ni urupfu. Inama nakugira rero kirenga niyo gusaba Imana ikaguhishurira Ubuntu bwayo ukayimanya kuko nuyimenya uzayisobanukirwa, biguhe kwisobanukirwa maze usobanukirwe n'abakozi bayo. Kanda hano umusubize
ariko wagiye uvuga ibikureba. ibyo batang aje nizo comments utanze bihuriyehe Kanda hano umusubize
Ariko abantu mwagiye mureka kwanduranya kweri!@kirenga, kuba utemere Gitwaza ni uburenganzira bwawe kandi si nangombwa ngo umwemere kuko wasanga nawe ubwawe utiyemera! Sinzi icyo ushatse kuvuga cyangwa kwerekana uvuga ko banditse Gitwaza kuko Mbona bafite impamvu yo kumwandika kandi siwe banditse ahubwo banditse ibikorwa yakoze. Uti si umukozi (w'imana) nibyo koko ntabwo ari umukozi w'imana wandikisha inyuguti nto kuko iyo wandika gutya irazwi kandi ntiyanayikorera!Gitwaza ni umukozi n'intumwa y'Imana isumba byose. Imana yavuze itica ni Imana Data isumba byose umuremyi w'isi n'Ijuru. Muri kamere yayo ntiyica kuko si umwicanyi kandi mu mugambi wayo ni uwo gutanga ubugingo ndetse ubugingo bwishi. Abo uvuga bapfuye ntibishwe n'Imana bishwe ni byaha byabo kandi igihembo cy'icyaha ni urupfu. Inama nakugira rero kirenga niyo gusaba Imana ikaguhishurira Ubuntu bwayo ukayimanya kuko nuyimenya uzayisobanukirwa, biguhe kwisobanukirwa maze usobanukirwe n'abakozi bayo. Kanda hano umusubize
wowe uvuga umukozi wimana nabi waracyanganyikiwe ikibazo ufite nuko imana yamwaguriye imbago akagera muri Israel na Belgium muminsi ibiri nonese uko uzi geography kuva Israel kugera Belgium bitwara amasaha angahe mbere yokwandika uzaza utekezereza icyuro 7frere ntuwo rwanya uwo imana yazamuye Kanda hano umusubize
icyingenzi nuko twibuka abatutsi bazize uko baremwe naho iryo shari ufitiye Apotre Gitwaza Imana niyoyamuzamuye kandi ibyo avuga nukuri kwijambo ry'Imana Kanda hano umusubize
Ni byiza ko GITWAZA ajya kwibuka muli BELGIUM.Ariko se ko mbona GITWAZA mumwandika cyane?Ejobundi mwatweretse yagiye kubatiza umuntu mu mazi ya YORODANI (Jordan River). Hadaciye na 2 weeks mwongeye kumutwereka muli Belgium.Ubwo ntabwo ahari mumukorera Publicity?Nubwo abantu benshi bafata GITWAZA nk'umukozi w'imana,jye ndi mu bantu batabyemera.Ndatanga impamvu 2 zizwi n'abantu benshi kuko byabereye mu ruhame,ndetse bimwe bica kuli Radio na TVR.Muli 2003,igihe hali amatora mu Rwanda,GITWAZA yabeshye ko Maliya na Yozefu bagiye mu matora i Bethehem.Nyamara bali bagiye kwibaruza (census) nkuko tubisoma muli LUKA 2:1-5. Mu mwaka wa 2013,GITWAZA yabeshye abantu bali buzuye Stade Amahoro ko Imana itajya yica abantu.Murabyibuka ko icyo gihe yashwanye na wa muririmbyi Kizito MIHIGO.Nyamara Bible ivuga ahantu henshi ko imana yica abantu banga kuyumvira.Urugero,soma muli Yeremiya 25:33 havuga ko ku Munsi w'Imperuka imana izica abantu bose bakora ibyo itubuza.Mulibuka ibyo imana yakoreye abantu bo mu gihe cya NOWA.Mulibuka nanone ukuntu imana yishe abantu bose bali batuye imijyi ya Sodoma na Gomora.Ntabwo Gitwaza ari intumwa y'imana rwose,nubwo abyiyita.Kuko abakorera imana nyakuri,bigisha ibintu bihuye na Bible. Kanda hano umusubize
nawe ubwawe uracyafite ubujiji uzabanze umenyeko na bible aribitabo byanditwa nabahanga ubone kunenga kuko nawe yaba umuhanga singobwa kp agendera kubyanditwe nabandi ubwo nawe jya utekereza igikufitiye akamaro ugikore naho ibyintumwa byo ntabyo kuko imana irishoboye ubumana buri muriwowe kuko imana yaguhaye umudendezo Kanda hano umusubize
ibyo uvuga ubihahazeho ? banza usobanukirwe ijambo ryimana izo mpamvu zawe ntizumvikana Kanda hano umusubize


text:
Ubwo hizihizwaga Eid El Fitr, Umuyobozi w’Abayisiramu mu Rwanda Mufti Sheik Salim Hitimana yasabye abayoboke b’iri dini kwishimira ko bafite uburenganzira bungana nk’ubw’Abandi Banyarwanda, ibintu avuga ko bitabagaho mu gihe cyashize.
Eid El Fitr ni umunsi mukuru ukomeye mu idini rya Islam wizihizwa nyuma yo kurangiza igisibo gitagatifu kimara ukwezi, kizwi ku izina rya Mwezi Ramadhan.
Sheikh Hitimana avuga ko kuri ubu Abayisilamu bafite uburenganzira bwo gusenga, ndetse bahabwa konji mu gihe bizihije iminsi mikuru yabo.
Avuga ko Abayisilamu bahabwa imyanya y’ubuyobozi yo hejuru ndetse n’abana babo bakagira uburenganzira bwo kujya ku ishuri, mu gihe bitari bimeze bityo mbere.
Sheikh Hitimana yagize ati “Turishimye kuko dufite uburenganzira nk’ubw’abandi Banyarwanda bitandukanye no mu gihe cyashize. Dufite uburenganzira bwo gusenga tubona n’ikiruhuko iyo twijihije iminsi mikuru ya Islam”
Uyu muyobozi yakomeje asaba abayoboke ba Islam ko n’ubwo bo bari kwizihiza Eid El Fitr mu gihugu gifite amahoro, bakwiye kwibuka gusengera n’ahari intugunda n’umutekano muke.
Ngo ku Bayisilamu bo mu Rwanda, igisibo wari n’umwanya wo gushimira Imana ko babashije gufunga mu gihe hari abatarabishoboye kubera kubura amahoro mu bihugu byabo, abandi bagapfa mbere y’uko icyo gihe kigera.
Yabibukije ko ukwezi kw’igisibo kwari amahirwe yo kuvugurura umubano wabo n’Imana ndetse n’abaturanyi, absaba kuzibukira ikibi cyose.
Yagize ati “Dukeneye kwanga ikibi tugakora icyiza, mwese murabizi ko Islam bisobanuye amahoro kandi nk’Abayisilamu bemera, tugomba guharanira amahoro twanga buri kibi cyose. Turwanye akarengane, ruswa n’ibindi bibi. Mureke twitoze kureka kuvuga ibibi buri gihe tuvuge iby’ingenzi.”
Mu kwezi kwa Ramadhan, buri Muyisilamu wese ushoboye urengeje igihe cy’ubwangavu/ubugimbi aba ategetswe gukora igisibo keretse ku bakuze cyane, abagore batwite ndetse n’abantu barwaye.
Muri iki gihe, basabwa kwigomwa ibiryo, ibinyobwa, imibonano mpuzabitsina no kunywa itabi kugeza izuba rirenze.
Igisibo cya Ramadhan ni imwe mu nkingi eshanu Islamu igenderaho, ari zo kwemera Imana Imwe Allah na Mohammed nk’umuhanuzi wayo, Gusenga inshuro eshanu ku munsi, gufasha abakene, gufunga ukwezi kwa Ramadhan ndetse no gukora byibura rimwe mu buzima urugendo rutagatifu I Maka.


text:
Uru ruganda rwafunguwe ku mugaragaro tariki 8 Werurwe 2016, ariko kuva icyo gihe, ngo rwakoze iminsi mike nk’uko umwe muri aba baturage witwa Yonani Petero abitangaza.
Agira ati “Kugeza ubungubu uruganda rwarubatswe ni byo, ariko ubona tutamenya neza uko rugomba gukora no gukoreshwa.”
Si uyu muturage gusa kuko n’abandi benshi bibaza amaherezo y’uru ruganda n’igihe ruzongera gukorera, mu gihe harimo ibikoresho nk’imashini zakoreshejwe rufungurwa ku mugaragaro.
Rufungurwa ku mugaragaro, bamwe ntibahishe amarangamutima ku ifungurwa ryarwo.
Umwe yari yagize ati “Mu byifuzo twagejeje ku buyobozi budukuriye ni uko twifuzaga ko hajyaho uruganda kugira ngo tujye tubona aho tujyana umusaruro wacu mu ruganda.”
Umuyobozi w’Akarere ka Nyabihu, Uwanzwenuwe, avuga ko na bo babiganiriye n’inzego zibishinzwe zikabatangariza ko hari ibikoresho byaburaga ngo uruganda rukore neza.
Ati “Mu kurufungura hari hari ibikoresho bikenewe by’ibanze bitari byakageramo. Rero icyatumye rudakomeza nk’uko mwabibonye, ni uko ibyo bikoresho bari bakibitegereje.”
Avuga ko mu kiganiro bagiranye n’ubuyobozi bw’uruganda, bamwijeje ko ibyo bikoresho bishobora kuzaba byabonetse mu byumweru bibiri ni ukuvuga kugeza ku wa 15 Kamena. Cyakora ngo niziboneka, imirimo izahita ikomeza.
Uruganda ruzatunganya ibirayi rwa Nyabihu Potatoes Company rwashyiriweho kuzamura agaciro k’ibihahingwa, rwuzuye rutwaye akabakaba miliyari 1Frw.
Igihe ruzakorera, biteganijwe ko ruzakora byinshi bitandukanye mu birayi, birimo amoko atandukanye y’ifiriti, kubihata bikagemurwa mu bigo n’ibindi. Byitezwe ko ruzajya rutunganya toni icyenda z’ibirayi ku munsi.


text:
Ni Umufasha utabura kuboneka mu byago no mu makuba!
“God is our refuge and strength, always ready to help in time of trouble” Psalm 46:1
“Imana niyo buhungiro bwacu n’imbaraga zacu, ni Umufasha utabura kuboneka mu byago no mu makuba. Nicyo gituma tutazatinya naho isi yahinduka, naho imisozi yakurwa ahayo ikajya I muhengeri. Naho amazi yahorera akibirindura. Naho imisozi yatigiswa no kwihinduriza kwayo”Zaburi 46 : 1-4
Imana ishimwe cyanee! Aya magambo ndumva yongeye kumfasha namwe ndifuza ko yabafasha. Ngo ni Umufasha utabura kuboneka mu makuba no mu byago. muri Bibiliya y’icyongereza haravugango :He is always ready to help in time of trouble! ( Ahora iteka yiteguye gufasha, gutabara mu gihe cy’amakuba). Imana ishimwe.
Umunsi umwe natwaye imodoka ntarayimenyera, ngera ahantu nsanga habaye traffic jam ( imodoka zuzuye umuhanda zitabasha kugenda) nuko ngiye kubona mbona ababishoboye batangiye gukata imodoka ngo basubire iyo twavuye, maze nanjye ndabigana. Ntangiye gukata neza imodoka yitambitse mu muhanda , imodoka ihita inzimana ngerageje no kuyatsa biranga pe! Ubwo imodoka ziratangira zimvugiriza amahoni menshi ngo nimve mu nzira, ibikamyo biteye ubwoba imbere yanjye n’inyuma , nukuri numva ndihebye! Nkiri muri ibyo, ndongera natsa imodoka gato ngo nsubire inyuma gato nkate , mba ngonze uri inyuma yanjye nubwo imodoka itangiritse cyane, noneho uwo ngonze, ahita ava mu modoka ye arakaye, atangira gushyira ibimenyetso mu muhanda ati” nave mu modoka abanze arebe ibyo ankoreye !!!” muri make numvaga ibintu byanyobeye kandi uwabeshya ni uwavuga ko nibutse gusenga. Aha ndashaka kubabwira ubutabazi bw’Imana.
Nkiri muri ako kavuyo kose nabonye ubutabazi bw’Imana . Nagiye kubona mbona haje umugabo ukuze ntanazi wigendera n’amaguru araza afungura imodoka aransuhuza ati “ Humura mama, humura, ni ukuri ntakibazo gikomeye kibaye” nanjye numvise ambwiye ati humura, numva nubwo ndi mu kaga ariko nibura mbonye umpumuriza. Nanjye nti : Muze, ntunsinge ahubwo icara mu modoka iruhande rwanjye, umusaza arahicara” na police iba iraje iti madamu vana iyo modoka mu nzira , naho ni ukugirango abavuza amahoni bitonde ncakishe inzira! Nongeye kwatsa imodoka iremera gato cyane iva mu nzira gato ntiyajya kure ariko nshyiramo ibimenyetso ko imodoka ifite ikibazo ndatuza ubwo ariko na muzehe wanjye turi kumwe! Nkibaza icyo gukora , iruhande rwanjye haca umuntu uri mu modoka nziza cyane arambaza” Madamu wagize kibazo ki ngo tugufashe” nanjye nti simbizi. Uwo muntu aragenda aparika imodoka ye hirya y’umuhanda aza kumfasha, imodoka iragenda nza no gusanga ari essence yari yashizemo, nyishyiramo ikibazo kirakemuka , nuwo nagonze ndamwishyura!
Si iyo nkuru nashatse kuvuga, ahubwo nashatse kuvuga ubutabazi bw’Imana, natangajwe n’ukuntu yakoresheje abantu ntazi kugirango bamfashe muri icyo gihe cyo guhagarika umutima. Ni nkaho Imana ubwayo yakimanukiye nkuko kubwaba Daniel yimanukiye mpaka no mu nzu y’intare, kubwaba meshaki, Saduraka na Abedenego yari kumwe nabo mu itanura ry’umuriro. Imana ishimwe.
NB: Imana hari ubwo yemera ko tugerwaho n’ibyago n’amakuba, hari ubwo yemera ko no mu rwobo rw’intare utabwamo, no mu muriro no mu mazi hose birashoboka, ariko ngo aba yiteguye iteka kudutabara kuko ni Umufasha utabura kuboneka mu byago no mu makuba.
Uyu munsi nanjye ndirirwa ntekereza kuri iri jambo: always ready to help in time of trouble” Psalm 46:1
Ibihe byiza


text:
Mwirinde abambuzi! Kiyange Adda- Darlene
Uyu mugani, tuwusanga muri Biblia, mu butumwa bwiza bwa Yesu Kristo uko bwanditswe na Luka 10:30-35. Ni umugani uvuga ku Musamariya w’umunyembabazi. Umuntu yajyaga I Yeriko ahura n’abambuzi baramukubita. Ariko igitangaje kandi giteye isoni muri ibyo byose, n’uko abamubonye aryamye ku nzira harimo abo bitaga abatambyi n’abalewi bari abantu bashinzwe guhuza Imana n’abantu binyuze mu bintu byitwaga ibitambo, bamuciyeho bakigendera. Mbese uwo mugani ni uwa kera cyangwa ni uwacu natwe abiki gihe?
Muri make, uriya muntu wahuye n’abambuzi twamugereranya n’abantu babiri:
1.Umuntu ukiri mu bubata bwa Satani, ukora ibyaha byose nta gitangira.
2.Umuntu wakiriye Yesu akabivamo akagwa.
Abo bambuzi nabo twabagereranya na satani n’abadayimoni.
Abo batambyi nta bandi ni wowe wizera Yesu nk’umwami n’umukiza wawe kuko Biblia ikwita umwami n’umutambyi(1Pet2: 9 : ariko mwebweho muri ubwoko bwatoranijwe, abatambyi b’Umwami….). Urasenga, uri umuhuza w’Imana n’abantu.
Tugarutse kuri uwo mugani, abantu beshi bari kugenda bagana I Yeriko ( ahavumwe mu gihe cya Yosuwa(Yosuwa 6:26 …umuntu uzahaguruka akajya kubaka uyu mudugudu w’I Yeriko avumwe imbere y’uwiteka…). Muri iyo nzira harimo abadayimoni bica abantu ndetse bamwe bakabasiga basigajeho gake bagapfa. Nawe ujya uhanyura kandi ujya ubona abahaguye( abishwe n’ibyaha) cyangwa abari gukubitwa n’abadayimoni.Nagira ngo nkubaze icyo ukora iyo ubabonye! Mbese aho ntumera nka babandi twabonye muri bibiliya? Iyo ubonye ko abadayimoni bamushoye mu busambanyi, mu businzi, mu bujura, mu bwicanyi, mu biyobyabwenge, mu kunyereza umutungo bamumazemo umwuka, ukora iki? Aho ntumwegera mugafatikanya? Cyangwa wiciraho ukigendera utamubwiye kandi wagera imbere ukabibwira abandi?
Ndakugira inama yo gufasha abo muzajya muhura ubona bahuye n’abambuzi, babwire ko Yesu ari umukiza bihane.Wiceceka kandi ureba agiye gushiramo umwuka. Umusamariya mwiza ni Yesu, azagufasha. Ni muze dutinyuke tubwire abanyabyaha bihane.Nawe Wabasha kuba nk’umusamariya mwiza. Ntibyoroshye, guterura uwakubiswe n’abambuzi, nta suku iba imuriho ashobora kukwanduza ndetse no kugusiga amaraso ava mu bisebe bye. N’ukwihangana ugakomeza ugakora umurimo w’ubufasha kugeza igihe azakirira.
Senga uti” Mana Data, umbabarire ko ntabashije gufasha abo nabonye babaye imbata z’ibyaha. Ndagusaba umfashe umpe imbaraga zo kubabwira ko ibyo barimo ari bibi ko byangwa n’amaso yawe, mpa imbaraga zo kubafasha guhindukira bave mu byaha barimo , Nanjye kandi umfashe undinde iyo nzira ijya I Yeriko kuko ari inzira yo kurimbuka. Amen.”
Evangeliste Kiyange Adda-Darlene.


text:
Bibaho ko umuntu yisanga mu mwanya atatekerezaga, ibibazo mu buzima bikamwirundiraho ndetse nawe agatekereza ko ariryo herezo ry’ubuzima. Iyo umuntu yageze mu bihe nk’ibyo, nibwo atangira kwibaza niba Imana icyimwibuka, akibaza ati” ese umwenda nk’uyu nzawubonera ubwishyu koko? Sinzabona urubyaro rwose, ibyo nari ntegereje byose biri kure ni nk’inzozi zitazigera zisohora.
Ariko se ni gute ibi bishoboka ku mana? Birashoboka ko utabyumva ariko inzira z’Imana zitandukanye cyane n’izabana b’abantu niyo mpamvu ibyo ikora byose kuri twe bihora ari ibitangaza. Ariko hari igihe tuzaba mu mucyo w’isumbabyose iteka ryose kuko nibwo tuzamenya umugambi n’inzira zayo zose.
Igihe rero ukeneye kumenya ibijyanye no gushaka kw’Imana no kwiringira ko Imana iri kumwe nawe niyo waba wumva byakurenze utabasha kwiyumvisha ibihe urimo, hari ibintu bitatu ukwiriye kwirinda kugira ngo udacika intege mu rugendo rw’agakiza.
1. Ntukumve ko byarangiye. Iyo umuntu atewe n’umwuka wo kwiyumvisha koi bye byarangiye, bituma atangira gutonganya Imana muri we ayishinja kuba nyirabayazana w’ibihe unyuramo kuruta kumva ko ishoboye kubikunyuzamo cyangwa kwisuzuma ngo urebe niba atari wowe wikurururiye ibyo bibazo.
2. Ntugacike intege. Iyo ugeze mu bihe bikugoye cyane, wisanga wacitse intege, hariho nabumva bataye ikizere. Rimwe na rimwe hari igihe utekereza ko ibyo urimo ukora bijyanye no gushaka kw’Imana ariko bikarangira ubona byanze, nta kindi gikurikiraho uretse kwibaza niba Imana koko yariri kumwe nawe igihe watekerezaga kubikora. Birumvikana ko bigoye kubyumva ariko ugomba gukomeza kwiringira Imana kuko hari impamvu iba yemeye ko bigenda gutyo, hari ibyiza iba irimo igutegurira, kuko Imigambi yayo ni myiza ku buzima bwawe.
3. Ntukagire ubwoba, witinya. Ese niki gituma umuntu atinya kandi akagira ubwoba mu gushaka kw’Imana? impamvu nta yindi nuko uba watangiye gushidikanya ku rukundo rw’Imana. Bibiliya iravuga iti” Mu rukundo ntiharimo ubwoba, ahubwo urukundo rutunganijwe rwose rumara ubwoba, kuko ubwoba buzana igihano kandi ufite ubwoba ntiyari yashyikira urukundo rutunganijwe rwose.” 1 Yohana 4:18
Akenshi twisanga mu makuba no mu bihe bidutera ubwoba kubera gushidikanya ku rukundo rw’Imana kuko udashobora kuyizera no kuyubaha mu gihe cyose watakaje urukundo rwayo.
Mu gushaka kwayo niho itugaragariza urukundo rwayo. Niyo mpamvu natwe tuba dusabwa guharanira kutava mu rukundo rwayo. Iyo utabashije kumva no kumenya ibyo Imana irigukora, gira kwihangana kuko Imana izi ikiza kigukwiriye. Wowe ushobora kutamenya iherezo ry’ibyawe ariko Imana irabizi neza.
Bishoboka ko inzira y’Imana ishobora kuba arukukunyuza mu bihe bikugoye, mu mibabaro no mu bibazo ariko itagamije kukugirira nabi ahubwo ari ukugira ngo ikugwizirize ubuhamya no gukomera mu buzima bwawe.


text:
Abadozi b’imyenda bo mu Karere ka Gakenke bibumbiye muri Koperative ‘Twite ku mwuga’ baravuga ko bamaze umwaka mu bihombo ‘bikomeye’ baterwa no kuba barakuwe n’ubuyobozi bw’ako karere aho bari bamaze igihe bakorera maze bashyirwa mu gakiriro aho ngo babuze abakiliya burundu.
Benshi muri abo badozi bavuga ko bahoze badodera mu Isoko rya Gakenke mu gihe abandi bo bavuga ko badoderaga mu nkengera z’iryo soko, bose bahuriza ku kuvuga ko aho badoderaga bari bahamaze imyaka myinshi; ibintu ngo byatumaga babona abakiliya bitabagoye bityo bakabasha kwinjiza amafaranga menshi.
Cyakora, ngo mu buryo butunguranye muri Werurwe 2016 ubwo Umukuru w’Igihugu, Paul Kagame yasuraga Akarere ka Gakenke, ni bwo ngo bazanywe ‘ku ngufu’ mu Gakiriro ka Gakenke babwirwa ko ngo bagiye kujya bahugurirwamo.
Umwe ati ‘Twite ku mwuga’, yagize ati “Umunsi Nyakubahwa Perezida wa Repubulika aza gusura akarere ni bwo twese twageze hano; twese badukusanyije ku ngufu badukura aho twakoreraga nuko batuzana hano, nk’abayobozi twabajije ikijya mbere tubwirwa ko ari uburyo bwo kugira ngo tujye duhabwa amahugurwa ku mwuga wacu.”
Akomeza agira ati “Urugendo rwa Perezida rwararangiye tugira ngo barareka abadozi basubire aho bari basanzwe bakorera ariko siko byagenze, ahubwo akarere karaje kavuga ko tugomba kuguma hano ko kazajya kadushakira amasoko ariko kuva icyo gihe nta kintu akarere karakora.”
Bavuga ko babuze icyerekezo…
Mu gihe Koperative ‘Twite ku mwuga’ ngo yahoze igizwe n’abanyamuryango 119, magingo aya ngo isigaranye abanyamuryango batageze ku icumi, intandaro y’icyo kibazo ngo ni ibihombo bishingiye ku kubura abakiliya byavutse bitewe n’uko abakiliya bagorwa no kugera ku Gakiriro ka Gakenke.
Kuva ku Isoko rya Gakenke ugera ahubatswe Agakiriro ka Gakenke abaturage bavuga ko bahakoresha urugendo rw’isaha n’igice n’amaguru ku wihuta n’amasaha abiri k’ugenda gahoro; akaba ari byo bigaragazwa n’abadozi bakorera muri kariya gakiriro nk’intandaro yo kubura abakiliya kwabo.
Abadozi bakorera mu Gakiriro ka Gakenke bahuriza ku gutaka ibihombo bakaba bavuga ko ingano y’amafaranga babonaga bakiri aho bakoreraga mbere yagabanutseho nibura inshuro icumi.
Maniriho Véstine wo mu Murenge wa Nemba agira ati “Ubu ku munsi nkorera amafaranga 500, ntashobora kurenga kandi hari n’ubwo ntayabona! Kandi nkiri mu isoko nakoreraga amafaranga 5000 ku munsi cyangwa se 6000; turi mu bihombo bikomeye cyane, biranagoranye ko tuzashobora kubyikuramo.”
Undi mudozi wifuje kudatangarizwa amazina we avuga ko ahanganye no kwishyura inguzanyo ya banki ingana na miliyoni eshatu yari yarafashe ariko ngo abona ashobora kuzaterezwa cyamunara, ati “Jye mbere narakoraga amafaranga akaza pe! Kubera ko uyu mwuga wacu ni mwiza, nashatse kuwagura nuko nsaba inguzanyo kubera ko nabashaga kwinjiza nibura ibihumbi 350 ku kwezi.”
Akomeza agira ati “Ubu ndi kubona ibihumbi 30 gusa kandi nabwo akaboneka ari insinga[bigoranye], ayo mbasha kuyabona kubera ko mfite abandi nkoresha hano, isaha ku isaha nshobora guterezwa cyamura kuko banki ihora impamagara imbwira ko nishyura nabi.”
Aba badozi bahuriza ku gusaba Akarere ka Gakenke kubafasha kwikura mu kibazo barimo bagahabwa umwanzuro urambye.
Umwe murii bo agira ati “Ubusanzwe umudozi n’umwenda ntabwo bakwiye gutandukana; turasaba ko batwegereza ahari imyenda, badusubize mu isoko kuko muri iki cyaro nta myenda yo kudoda ihari kandi n’abafite iyo myenda bagorwa cyane no kugera aha turi.”
Akarere ka Gakenke gati ‘Abo badozi bashonje bahishiwe’
Niyonsenga Aimé François, Umuyobozi wungirije w’Akarere ka Gakenke ushinzwe ubukungu, yabwiye iki kinyamakuru ko ubuyobozi bwumva ikibazo cya bariya badozi aho garagaza ko gishingiye ahanini ku kutabasha kwakira impinduka zabayeho.
Uyu muyobozi asobanura ko Akarere ka Gakenke gakomeje gukora ibishoboka byose ngo abadozi bo mu Gakiriro babone abakiliya nk’uko babahoranye; ibintu ahuza no kuba ngo buri munsi w’isoko bakomorerwa bakajya aho bahoze bakorera bagahura n’abakiliya babo ubundi bakabaha imyenda ariko bakajya kuyidodera mu gakiriro.
Niyonsenga akomeza avuga ko mu rwego rwo gukemura mu buryo burambye ikibazo cyo kubura abakiliya kigaragazwa n’abadozi bibumbiye muri Koperative ‘Twite ku mwuga’, Akarere ka Gakenke kabifashijwemo na Minisiteri y’Ubucuruzi, Inganda n’Umuryango w’Afurika y’Iburasirazuba(MINEACOM) kabahuje n’uruga rwa ‘C&H Ltd’ rwo mu Bushinwa aho ngo rugomba kujya rubahugura mu kudoda imyenda ndetse rukanabafasha kubona akazi.
Agira ati “Dufitanye ubushuti n’imikoranire n’urwo ruganda; mu masezerano dufitanye harimo kuduha ingendo shuri ku badozi bacu n’amahugurwa, ubu tuvugana abadozi bacu 15 bo mu gakiriro ubu bari guhugurwa n’urwo ruganda.”
Akomeza agira ati “Uruganda ‘C&H Ltd’ rugira amasoko menshi cyane, mu masezerano dufitanye ni uko bariya badozi bari guhugurwa nibarangiza amasomo bari guhabwa urwo ruganda ruzajya rubagabanyiriza ku masoko rugira ubundi bakadoda ku buryo bizabateza imbere, muri rusange ibyiza biri imbere kandi bashonje bahishiwe byinshi.”
Twitter: @Umurengezis


text:
Nshimiyimana Naason wamamaye mu ndirimbo Mfite amatsiko, Agasembuye agiye gusesa amasezerano y’imyaka itatu yari afitanye na studio itunganya muzika ya CB records nyuma y’uko itubahirije ibyo bumvikanye.
Avuga ko yarafitanye amazerano n’iyi nzu guhera mu Ugushingo 2014, ariko bitewe nuko batamuhaye ibyo bemeranije, yahisemo gusesa amasezerano.
“Nyuma yo gusanga CB records irimo irasubiza inyuma ubuhanzi bwanjye nafashe icyemezo cy’uko twakwicara tugasesa amaserano ngakora njyenyine kuko nasanze aribwo muzika yanjye yatera imbere.”
Naason avuga ko mu byo bamwereye harimo kumukorera alubumu ebyeri z’amajwi n’amashusho , ibitaramo ndetse n’indirimbo afatanyije n’abandi bahanzi , ariko imyaka ibiri ishize e bamukoreye indirimbo ebyiri gusa arizo : Fatiraho, Rurariza yanakorewe amashusho.
Yagize ati “Nta cyizere mfite cy’uko mu mwaka usigaye bazaba barabinkoreye n’iyo mpamvu nafashe umwanzuro yo gusesa amasezerano twari dufitanye nkakora njyenyine.”
Naason yavuze ko mu masezerano afitanye na CB records harimo ahavuga ko utazuzuza icyo asabwa bazabiganiraho amasezerano agaseswa bityo ngo nta ngaruka azahura nazo.
Ni muri urwo rwego Naason avuga ko byose yabitewe n’abafana be, ati “Ndambiwe guhora mpura n’abakunzi b’ibihangano byanjye bakambaza aho nsigaye mba.”
Naason yahereye ku ndirimbo yise ‘Nduzuye’ yasohotse kuri uyu wa Kabiri tariki ya 6 Ukuboza 2016. Iyi ndirimbo yakozwe na Pacento. Amashusho yayo akazatangira gukora mu cyumweru gitaha aho yavuze ko azakorwa na Incredible pictures ihagarariwe na Bagenzi Bernard.
Kanda hano wumve indirimbo nshya ya Naason:
Nyirimigambi Philbert umuyobozi wa CB Records we avuga ko iby’iri seswa nta kintu abiziho gusa ni ba Naason yarahisemo kugenda ibyo ari ubushake bwe cyane ko mu masezerano hari ahanditse ko mu gihe umwe atujuje ibyo asabwa bazicara bakareba icyo buri wese asabwa byaba ngombwa amasezerano agahagarikwa.
Philbert asanga Naason yihuse kuko amasezerano atararangira ngo abone kunenga , ati “Alubumu ebyiri twagomba kumukorera ndizera ntashidikanya ko umwaka usigaye zaba zararangiye, ariko ni ba yahisemo kugenda tuzareba ibyo asabwa abyishyure nawe ibyo dusaba tubikore .”
Mu myaka ibiri bamaze bakorana ngo nta faranga Naason yinjirije CB records nyamara yo ngo yamutanzeho akayabo.


text:
About NIC
The “Itorero” was a cultural school and it was the channel through which the nation could convey messages to the people regarding national culture in areas such as language, patriotism, social relations, sports, dances and songs, defence of the nation,etc. redmore
Council Commissioners
Members of the council of Commissioners, including the Chairperson and the Vice Chairperson have been appointed by a Presidential Order after approval by the Senate.Members of the Board of Commissioners have a term of office of five (5) years renewable only once. Read more
Intara y’Uburengerazuba n’urugero rwiza mu guha imbaraga Itorero ry’umudugudu.
Mu rugendo abayobozi bakuru ba Komisiyo y’Igihugu y’Itorero bamazemo iminsi mu Ntara y’Iburengerazuba basanze ibimaze gukorwa bitanga icyizere ko n’izindi ntara zibishyizemo imbaraga urugerero rwaba ibisubizo ku bibazo abaturage bagenda bahura nabyo, Itorero ry’Umudugudu naryo rigashingirwaho hubakwa gahunda zitandukanye za Leta.
Perezida wa Komisiyo y’Igihugu y’Itorero Bwana BAMPORIKI Edouard yavuze ko uru ruzinduko rumugaragarije ko Itorero ry’umudugudu ryubatswe neza aribonamo ibisubizo muri gahunda zose leta ifitiye abaturage.
Yabwiye abaturage ko nta mpamvu nimwe ihari ituma umuturage umwe yatera imbere undi agasigaraga mu bukene bukabije kandi bose babarizwa mu isibo imwe. Yabasabye gushaka ibisubizo by’ibibazo bahura nabyo bakoresheje ubufatanye.
Buri muturage agomba kumva ko aho mugenzi we atsikiye undi agomba kumuramira maze bakunga urunana, bikabafasha kugera ku Iterambere rirambye.
Muri uru ruzinduko abayobozi ba Komisiyo y’Igihugu y’Itorero, bakorera mu ntara y’Iburengarazuba barasura Itorero ry’Umudugudu, Itorero mu mashuri.
Abayobozi ba Komisiyo y’Igihugu y’Itorero bafata kandi umwanya bakaganira na Komite nshingwabikorwa y’Itorero mu karere kugira ngo baganire ibijyanye n’Urugerero rw’akarere ruciye ingando, n’ubushobozi akarere gafite ko kwakira urugerero ruciye ingando ku rwego rw’Igihugu.


text:
Umunsi wa Saint-Valentin, wizihizwa tariki ya 14 gashyantare buri mwaka,
mu bihugu byinshi ufatwa nk’umunsi mukuru w’abakundana. Abakundana bagira
umwanya wo guhura bakabwirana amagambo meza ndetse bagahana n’impano zirimo n’indabo
z’ibara ritukura.
Umunsi wa Saint-Valentin, wizihizwa tariki ya 14 gashyantare buri mwaka, mu bihugu byinshi ufatwa nk’umunsi mukuru w’abakundana. Abakundana bagira umwanya wo guhura bakabwirana amagambo meza ndetse bagahana n’impano zirimo n’indabo z’ibara ritukura.
By Umutoni Solange | Views : 7686 | Kuya 02-14-2017 10:12
Inkomoko igaragara y’uyu munsi ni uko watangiye kwizihizwa ahagana mu kinyejana cya 14 mu Bwongereza cyane cyane mu bayoboke b’idini rya Gaturika aho uyu munsi w’itariki ya 14 Gashyantare wafatwaga nk’umunsi mukuru w’abakundana, kugeza ubwo wakomeje kugenda ukwira n’ahandi uko ibihe bigenda bisimburana.
Ba Valentain 3 bafashwe nk’abatagatifu, abo batagatifu 3 batandukanye biswe Valentin, umunsi mukuru wabo washyizwe ku itariki ya 14 gashyantare n’amabwiriza ya Papa Gelase wa I mu mwaka wa 495 ku bw’ibikorwa by’urukundo.
· L'empereur romain Claude II
· L'évêque de Terni
· Valentin de Rhétie
Valentain wa mbere ni uw’i Rome, wabayeho ahagana mu kinyejana cya III, hakurikiraho Valentain w’I Terni nawe wabayeho mu kinyejana cya III, Valentain wa 3 akaba ari uwo muri Afurika, aba 2 bambere, bapfuye mu gihe kimwe bashyingurwa ahantu hamwe.
Saint Valentin yizihizwa tariki ya 14 Gashyantare yagizwe n’idini rya Gaturika umunsi mukuru w’abakundana.
Uyu munsi wa Saint Valentin watangiye kwizihizwa no mu Rwanda aho benshi mu bakundana bahana impano ndetse hakaba n'ibitaramo bigamije guhuza no gushimisha abakundana.


text:
Ambasaderi w’u Rwanda mu Burusiya, Dr. Mujawamariya Jeanne d’Arc yibukije abari bitabiriye ibyo birori amateka y’umunsi w’Umuganura, asobanura ko wabayeho guhera mu kinyejana cya 9, ukaba wari umwe mu migenzo myiza yo gusigasira no kubumbatira umuco w’ubumwe bw’abanyarwanda.
Yagize ati "Umuganura wari umunsi ukomeye haba i Bwami no mu miryango y’abaturarwanda bose. Wari umunsi umwami yamurikirwaga umusaruro w’abanyarwanda bavuye impande zose z’igihugu ku manywa, ku mugoroba akishimana na bo mu gitaramo cyitwaga icy’Umuganura. Wari kandi n’umwanya wo kwishimira umusaruro, gushimira abakoranye ingoga kugira ngo wiyongere, babaye indashyikirwa bakabishimirwa ndetse n’ababaye ba nta mwete bakagawa mu rwego rwo kubahwitura."
Yabibukije ko kwizihiza umuganura ari ubukungu ntagereranywa umuco w’u Rwanda wifitemo bityo abanyarwanda bose bakaba basabwa kuwushingiraho mu gushyira mu bikorwa gahunda zitandukanye z’iterambere, zirimo Girinka, kwihaza, kwigira n’ibindi.
Ambasaderi Dr. Mujawamariya yaboneyeho kandi umwanya wo kwibutsa abari bitabiriye ibyo birori gusubiza amaso inyuma bakareba aho bavuye, basuzuma aho bageze ndetse banazirikana n’icyerekezo cy’u Rwanda, buri wese asuzuma ko imihigo yahize yeshejwe neza, bityo ahagaragaye intege nke hakongerwa imbaraga.
Yavuze ko abanyarwanda bakwiye gushyira hamwe bashaka icyateza igihugu cyabo imbere, bubakira ku ndangagaciro nyarwanda, bigira ku byiza basanze mu gihugu barimo ngo bateze imbere igihugu cyababyaye.
Ati "Imihigo ya buri wese kandi igomba kuba migari kumuruta we ubwe, buri wese akigenga mu gukora igenamigambi, intego ikajyana n’imihigo y’igihugu cyacu, icyo buri wese ashoboye gukora kugira ngo u Rwanda rukomeze rwese imihigo mu ruhando mpuzamahanga ntajijinganye."
"Uwiga yige neza, ukora akore neza kandi vuba, ntitukabe abanebwe bari aho bategereje ko mwarimu adukorera byose, cyangwa ko mwarimu asohoka ngo natwe tugende. Mwarimu hano azi aho igihugu cye kigeze mu iterambere, wowe nanjye tuzi aho igihugu cyacu cy’u Rwanda kigeze cyiteza imbere, ahubwo uruhare mbigiramo ni uruhe?"
Umwe mu nshuti z’u Rwanda wari witabiriye uyu muhango, yashimiye u Rwanda n’abanyarwanda uburyo bakomeje kugaragaza ubudasa mu kubungabunga umuco wabo no gusabana n’inshuti. Yasabye ko abanyarwanda bakomeza gusigasira umuco wabo kuko ari wo muzi w’ubumuntu no kwitwa umunyarwanda.
Muri uyu muhango kandi bagize umwanya wo guha amata abana nka kimwe mu bikorwa biranga umunsi w’umuganura ndetse n’abandi bari aho bakaba basabanye.
Insanganyamatsiko y’Umunsi w’umuganura uyu mwaka, igira iti“Twubakire ku muco, Twiteze imbere”.


text:
Gatarina yavukiye Alegisandriya mu Misiri. Ababyeyi be bari abantu bubashywe cyane mu gihugu. Aho iwabo Alegisandriya niho yigiye amashuri, yiga Filozofiya na Tewolojiya. Bavuga ko afite imyaka cumi n’umunani, ntawe bari bahwanyije ubwenge muri uwo murwa wa Alegisandriya.
Igihe umwami wa Misiri Magsimini wa II aciye iteka rivuga ko abaturage bose b’igihugu cye bagomba kuramya ibigirwamana kandi bakabitura ibitambo, uwanze bakamwica, Gatarina yahereyeho ajya ibwami gusobanuza Magsimini impamvu yamuteye ubwo bugome. Nuko ahera ubwo atangira kwigisha imbere y’umwami n’ibyegera bye, yerekana ukuntu Imana y’ukuri ari imwe gusa kandi ihoraho iteka, ko ari Yo yonyine dutegetswe gusenga.
Nuko Magsimini ngo yumve izo nyigisho si ukurakara arahinduriza ! Ako kanya ategeka ko bafata Gatarina bakamubabaza cyane. Nuko babonye ko amaze kuba inoge kandi yanze kuva ku izima, bamuca umutwe. Bavuga ko amaze gupfa, abamalayika bajyanye umubiri we ku musozi wa Sinayi. Kuri ubu hubatse ikigo kinini cy’Abamonaki “Orthodoxe” kitiriwe Mutagatifu Gatarina. Ni na we murinzi w’Abafilozofe.


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 2, 1-5)
1Bavandimwe, igihe niyiziye ubwanjye iwanyu kwamamaza amabanga y’Imana, sinakoresheje amagambo y’akarimi keza cyangwa y’ubwenge. 2Koko rero nta kindi kindi nashatse kwibandaho usibye kubamenyesha Yezu Kristu, kandi Yezu Kristu wabambwe ku musaraba. 3Igihe nari kumwe namwe nari mfite intege nke, ntinya kandi ndagadwa, 4kandi amagambo nakoresheje mbamamazamo Inkuru Nziza nta ho yari ahuriye n’iby’ubwenge buhanitse, ahubwo yabemeje ku bw’ububasha bwa Roho w’Imana. 5Bityo ukwemera kwanyu kuba kudashingiye ku bwenge bw’abantu, ahubwo ku bubasha bw’Imana.
ZABURI (Zab 119 (118), 97-98, 99-100, 101-102)
Inyik/ Uhoraho, mbega ukuntu nkunda amategeko yawe !
Mbega ukuntu nkunda amategeko yawe !
Iminsi yose ndayazirikana.
Amategeko yawe ni yo bukire bwanjye igihe cyose,
yanyigishije ubwenge butambutse ubw’abanzi banjye.
Ubujijuke mburusha abarezi banjye bose,
kuko nakunze kuzirikana ibyemezo byawe.
Ndusha abasaza gusobanukirwa,
kuko numviye amabwiriza yawe yose.
Nanze gukurikira inzira zose z’ikibi,
kugira ngo nkomeze ijambo ryawe.
Ntabwo nacishije ukubiri n’amateka waciye,
kuko ari wowe uyantoza.
IBANGONDIRIMBO RIBANZIRIZA IVANJILI (Lk 4, 18 ; 1, 68)
Alleluya Alleluya.
Inkuru Nziza yageze ku bakene :
Nyagasani yasuye umuryango we.
Alleluya.
IVANJILI
+ Luka (Lk 4, 16-30)
Muri icyo gihe, 16Yezu ajya i Nazareti aho yari yararerewe, maze nk’uko yabimenyereye yinjira mu isengero ku munsi w’isabato ; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo
18 « Roho wa Nyagasani arantwikiriye,
Kuko yantoye akansiga amavuta,
Agira ngo ngeze Inkuru Nziza ku bakene,
Ntangarize imbohe ko zibohowe, n’impumyi ko zihumutse, n’abapfukiranwaga ko babohowe,
19kandi namamaze umwaka w’impuhwe za Nyagasani. »
20Yezu abumba igitabo, agisubiza umuhereza maze aricara ; mu isengero bose bari bamuhanze amaso. 21Nuko atangira kubabwira ati « Ibiri mu isomo mumaze kumva, mumenye ko byujujwe uyu munsi. » 22Bose baramushima, kandi batangazwa n’amagambo y’ineza yababwiraga. Ni ko kuvuga bati « Uyu si mwene Yozefu ? » 23Yezu arababwira ati « Nta gushidikanya mugiye kuncira wa mugani ngo ‘Muganga, banza wivure ubwawe !’ Twumvise ibyo wakoreye i Kafarinawumu byose, ngaho bikorere na hano iwanyu. » 24Yungamo ati « Ndababwira ukuri : nta muhanuzi ushimwa iwabo. 25Ndababwiza ukuri rwose : hariho abapfakazi benshi muri Israheli mu gihe cya Eliya, ubwo imvura yamaraga imyaka itatu n’amezi atandatu itagwa, inzara ikoreka igihugu cyose ; 26nyamara muri bo nta n’umwe Eliya yoherejweho, uretse umupfakazi w’i Sareputa ho mu gihugu cya Sidoni. 27Hari kandi n’ababembe benshi muri Israheli mu gihe cy’umuhanuzi Elisha ; nyamara muri bo nta n’umwe wakijijwe uretse Nahamani w’Umunyasiriya. »
28Abari mu isengero bumvise ayo magambo bose barabisha, 29nuko bahagurukira icyarimwe bamusohora mu mugi wabo, bamujyana hejuru y’imanga y’umusozi umugi wabo wari wubatseho, bagira ngo bahamurohe. 30Nyamara we abanyura hagati arigendera.


text:
Niyigena Theophile, ni umusore w’umunyarwanda ufite imyaka 18 y’amavuko, avuka mu karere ka Nyanza, mu Ntara y’amajyepfo, kuri ubu atuye i Rwamagana ari naho abarizwa.
Niyigena umwitegereje ubona akiri muto, akunda gushushanya, ninabyo bimutwara umwanya munini, mu mirimo ye ya buri munsi, uretse gukunda gushushanya , uyu musore yiga ibijyanye n’ubugeni ku ishuri ry’ubugeni ku Nyundo.
Uyu musore bigaragara ko afite impano idasanzwe mugushushanya, iyo witegereje ibishushanyo yagiye ashushanya akoresheje amaboko ye, uhita ubona ko ari umuhanga kandi impano ye izamugeza kure.
Niyigena yatangaje ko yifitemo impano yo gushushanya bityo akaba yakwifuza kuyibyaza umusaruro bikaba byamutunga ndetse akaba yabasha no kumenyekanisha u Rwanda abicishije mugushushanya


text:
Abahowe Imana
ISOMO RYA MBERE
lgitabo cya kabiri cy’Abamakabe (2 Mak 7,1-2.9-14)
1Bukeye, baza gufata na none abavandimwe barindwi hamwe na nyina, umwami abakubitisha imikwege n’imirya y’ibimasa, ashaka kubahatira kurya inyama z’ingurube zabuzwaga n’amategeko. 2Nuko umwe muri bo arabavugira ati «Mbese icyo utubaza cyangwa se wifuza kutumenyaho ni iki ? Twiteguye gupfa, aho guca ku mabwiriza y’abasekuruza bacu. » (Uwa kabiri na we) 9agiye kunogoka aravuga ati « Wa mugome we ! Uratwambura ubu buzima turimo, ariko Umwami w’isi azatuzura tube ho iteka, twebwe dupfuye duhowe Amategeko ye. » 10Nyuma y’uwo batangira kubabaza n’uwa gatatu. Ahera ko azana ururimi nk’uko bari babimusabye, arambura n’amaboko nta mususu. 11Nuko avugana ubutwari ati « Iyi myanya y’umubiri nyikesha Nyirijuru, ariko ku mpamvu y’ishyaka ry’Amategeko ye ndayisuzuguye, We nizeye ko azayinsubiza. » 12Umwami ubwe n’abari kumwe na we batangazwa n’ubutwari bw’uwo musore, wahinyuraga ububabare. 13Uwo nguwo amaze gupfa basingira uwa kane, na we bamubabaza kuri ubwo buryo. 14Agiye kunogoka aravuga ati “Ikiruta ni ukugwa mu biganza by’abantu, upfanye icyizere uhabwa n’Imana cy’uko izakuzura; kuko wowe udateze kuzukira ubugingo buhoraho. »
ZABURI (Zab 124 (123), 2-3, 4-5, 6a.7c-8)
Inyik/ Twararusimbutse nk’inyoni ivuye mu mutego w’umuhigi.
Iyo Uhoraho ataturengera,
Igihe abantu bari baduhagurukiye,
baba baratumize bunguri,
mu mugurumano w’uburakari bwabo.
Ubwo ngubwo amazi aba yaraturenzeho,
umugezi uhurura uba waraduhitanye ;
ubwo ngubwo amazi asuma,
aba yaraturenze hejuru !
Arakarama Uhoraho !
Umutego waracitse turarusimbuka !
Ubuvunyi bwacu buba muri Uhoraho nyirizina,
we waremye ijuru n’isi.
IBANGONDIRIMBO RIBANZIRIZA IVANJILI
Alleluya Alleluya.
Mana yacu, turagusingiza !
Wowe abaguhowe bavuga ibigwi,
turakurata tugira tuti “Koko uri Nyagasani.”
Alleluya.
IVANJILI
+ Yohani (Yh 12, 24-26)
Muri icyo gihe, Pasika yari yegereje, maze Yezu abwira abigishwa be ati 24«Ndababwira ukuri koko : imbuto y’ingano iyo itaguye mu gitaka ngo ihugute, ikomeza kuba yonyine; naho iyo ihuguse yera imbuto nyinshi. 25Ukunda ubuzima bwe arabubura, kandi uwanga ubuzima bwe muri iyi si, azabukomeza kugeza mu bugingo bw’iteka. 26Ushaka kumbera umugaragu nankurikire, maze aho ndi, abe ari na ho umugaragu wanjye azaba. Byongeye, ungaragira, Data azamwubahiriza. »


text:
INGINGO YO KU GIFUBIKO
Ese abantu bazangiza isi burundu?
“Ab’igihe kimwe baragenda hakaza ab’ikindi gihe, ariko isi ihoraho iteka ryose.”—UMWAMI SALOMO, MU KINYEJANA CYA 11 M.Y. *
Uwo mwanditsi wa Bibiliya wo mu bihe bya kera, yagaragaje ko igihe gito umuntu abaho gihabanye cyane n’icyo isi imara, kuko yo ihoraho iteka. Kandi koko mu gihe cy’imyaka ibihumbi ishize, abantu bo mu bihe bitandukanye bagiye bapfa hakavuka abandi, ariko umubumbe w’isi uracyariho, kandi uracyafite ibikenewe kugira ngo ibinyabuzima biwubeho.
Hari abavuga ko kuva Intambara ya Kabiri y’Isi Yose yarangira, ibintu byagiye bihinduka cyane kandi bigahinduka mu buryo bwihuse. Mu gihe cy’imyaka mirongo irindwi gusa cyangwa irengaho gato, abantu bageze ku iterambere ritangaje mu bijyanye n’uburyo bwo gutwara abantu n’ibintu, itumanaho n’irindi koranabuhanga, ibyo byose bikaba byaratumye ubukungu bwiyongera mu buryo butangaje. Ubu abantu benshi bafite imibereho myiza umuntu atatekerezaga ko bashobora kugira. Hagati aho, umubare w’abatuye isi wikubye incuro zigera hafi kuri eshatu.
Icyakora ibyo byose ntibyabuze kugira ingaruka. Abantu barimo barangiza isi cyane, ku buryo igenda itakaza ubushobozi bwo kubeshaho ibinyabuzima. Koko rero, hari abahanga mu bya siyansi bavuga ko mu myaka ibarirwa mu magana ishize, abantu bagiye bakora ibikorwa byangiza isi mu buryo bukabije.
Bibiliya yahanuye ko hari igihe abantu bari ‘kuzarimbura isi’ (Ibyahishuwe 11:18). Hari abibaza niba icyo gihe atari cyo turimo. Ese bazakomeza kuyirimbura cyangwa kuyangiza kugeza ryari? None se amazi yarenze inkombe? Ese abantu bazakomeza kwangiza isi kugeza irundutse?
ESE AMAZI YARENZE INKOMBE?
Ese isi izagera ubwo yangirika cyane ku buryo nta garuriro? Hari abahanga mu bya siyansi bavuga ko kumenya urugero ikirere kizangirikamo bitoroshye. Ibyo bituma bahangayikishwa n’uko twaba twegereje igihe ikirere gishobora kuzahinduka mu buryo butunguranye kandi butari bwitezwe, bigateza akaga gakomeye.
Urugero, reka dusuzume ibirebana n’urubura rutwikiriye agace k’uburengerazuba bwa Antaragitika. Hari abemeza ko ubushyuhe nibukomeza kwiyongera ku isi, urwo rubura ruzagera aho rugashonga burundu. Impamvu bashingiraho, ni uko ubusanzwe iyo izuba rirashe ku rubura, ruhita rusubizayo imirase yaryo. Ariko iyo urubura rushonze rukagabanuka, amazi y’inyanja ari munsi yarwo asigara adafite ikiyatwikiriye, kandi yo adafite ubushobozi bungana n’ubw’urubura bwo gusubizayo imirase. Amazi yijimye y’inyanja akurura ubushyuhe bwinshi, bigatuma rwa rubura ruyatwikiriye rurushaho gushonga. Ibyo bishobora gutuma rukomeza gushonga ubudahagarara, maze amazi y’inyanja akiyongera akarenga inkombe, ibyo bikaba bishobora gutuma abantu babarirwa muri za miriyoni amagana bibasirwa n’ibiza.
UMUTUNGO KAMERE UKORESHWA BIRENZE URUGERO
Hagiye hafatwa ingamba zitandukanye zigamije gukemura ibibazo byibasira umubumbe wacu muri iki gihe. Zimwe muri izo ngamba zikubiye mu mugambi umaze igihe kirekire wiswe “iterambere rirambye.” Iyo mvugo yumvikanisha iterambere mu by’ubukungu n’imibereho y’abaturage, ariko nta kwangiza ibidukikije. Uwo mugambi wageze ku ki?
Ikibabaje ni uko ibikorwa byo kwangiza isi bigenda birushaho kwiyongera. Abantu bakomeje gukoresha umutungo kamere w’isi mu buryo burenze kure ubushobozi bwayo. Ese hari icyakorwa? Hari umuhanga mu by’ibidukikije wivugiye ati “mu rugero runaka, ntituzi icyo twakora ngo twite kuri uyu mubumbe uko bikwiriye.” Ibyo bihuje neza n’ibyo Bibiliya ivuga igira iti “ntibiri mu muntu ugenda kwiyoborera intambwe ze.”—Yeremiya 10:23.
Ku rundi ruhande, Bibiliya itwizeza ko Imana yo Muremyi wacu itazemerera abantu gukomeza kwangiza isi kugeza irundutse. Muri Zaburi 115:16 hagira hati “isi [Imana] yayihaye abantu.” Koko rero, umubumbe wacu ni “impano nziza” ituruka kuri Data wo mu ijuru (Yakobo 1:17). Ese Imana yaduha impano tuzakoresha mu gihe gito, nyuma yaho ikangirika? Birumvikana ko bitashoboka. Uko ni na ko bimeze ku isi Imana yaduhaye.
UMUGAMBI UMUREMYI AFITIYE ISI
Igitabo cya Bibiliya cy’Intangiriro kivuga mu magambo arambuye uko Imana yaremye isi ibyitondeye. Mu mizo ya mbere, isi “ntiyari ifite ishusho kandi yariho ubusa; umwijima wari hejuru y’imuhengeri.” Icyakora icyo gitabo kigaragaza neza ko ku isi hari n’“amazi,” ari yo soko y’ubuzima (Intangiriro 1:2). Nyuma yaho Imana yaravuze iti “habeho umucyo” (Intangiriro 1:3). Birumvikana ko icyo gihe imirase y’izuba yambukiranyije ikirere, maze umucyo ugatangira kugaragara ku isi ku ncuro ya mbere. Haje kubaho inyanja n’ubutaka bwumutse (Intangiriro 1:9, 10). Hakurikiyeho ‘ibyatsi, ibimera byera imbuto n’ibiti byera imbuto’ (Intangiriro 1:12). Ibyo byatumye haboneka ibintu by’ingenzi bituma ibinyabuzima bikomeza kubaho, urugero nka fotosenteze. None se igihe Imana yateguraga isi mu buryo buhambaye bigeze aho, yari ifite uwuhe mugambi?
Umuhanuzi wa kera witwa Yesaya yavuze ibyerekeye Yehova Imana agira ati ‘we waremye isi akayihanga, we wayishimangiye akayikomeza, utarayiremeye ubusa ahubwo akaba yarayiremeye guturwamo’ (Yesaya 45:18). Biragaragara ko Imana yari ifite umugambi w’uko isi iturwa n’abantu iteka ryose.
Ikibabaje ni uko abantu bakoresheje nabi iyo mpano nziza Imana yabahaye, bikageza ubwo bayangije. Icyakora umugambi Umuremyi yari afite ntiwahindutse. Hari umugabo wa kera wagize ati “Imana si umuntu ngo ivuge ibinyoma, kandi si n’umwana w’umuntu ngo yicuze. Mbese ibyo yavuze ntizabikora” (Kubara 23:19)? Koko rero, aho kugira ngo Imana yemere ko isi irimburwa, igihe cyo ‘kurimbura abarimbura isi’ kirageze, ndetse kiri bugufi.—Ibyahishuwe 11:18.
TUZATURA KU ISI ITEKA RYOSE
Mu Kibwiriza cya Yesu cyo ku Musozi kizwi cyane, yaravuze ati “hahirwa abitonda, kuko bazaragwa isi” (Matayo 5:5). Nyuma yaho muri icyo Kibwiriza, Yesu yagaragaje uburyo Imana izakoresha kugira ngo ihagarike abantu badakomeza kurimbura isi. Yasabye abigishwa kujya basenga bagira bati “ubwami bwawe nibuze. Ibyo ushaka bikorwe mu isi nk’uko bikorwa mu ijuru.” Ni koko, Ubwami bw’Imana cyangwa ubutegetsi bwayo buzasohoza umugambi ifitiye isi.—Matayo 6:10.
Imana yavuze ibirebana n’ukuntu Ubwami bwayo buzahindura ibintu mu buryo butangaje, igira iti “dore ibintu byose ndabigira bishya” (Ibyahishuwe 21:5). Ese ibyo bisobanura ko Imana izasimbuza iyi si indi nshya? Oya, kuko uyu mubumbe wacu ubwawo atari wo ufite ikibazo. Ahubwo Imana izarimbura abangiza cyangwa ‘abarimbura isi,’ bagereranywa n’isi y’abantu n’ubutegetsi bwayo byo muri iki gihe. Bizasimburwa n’“ijuru rishya n’isi nshya,” ni ukuvuga Ubwami bw’Imana buzaba butegekera mu ijuru, butegeka umuryango mushya w’abantu ku isi.—Ibyahishuwe 21:1.
Kugira ngo Imana isane ibyo abantu bangije, izasubiza isi umutungo kamere yatakaje. Umwanditsi wa Zaburi yarahumekewe maze avuga icyo Imana izakora, agira ati “witaye ku isi kugira ngo uyihe uburumbuke; warayikungahaje cyane.” Iyi si izagira ikirere cyiza, kandi ikiruta byose, izahabwa umugisha n’Imana ihinduke paradizo, maze itange umusaruro uhagije w’ibiribwa.—Zaburi 65:9-13.
Pyarelal wari umunyamabanga wa Mohandas Gandhi, yavuze ko uwo muyobozi wo mu rwego rw’idini w’Umuhindi yagize ati “isi ifite umutungo uhagije ku buryo buri wese yabona ibyo akeneye; ariko ntiyabona ibihagije abanyamururumba bose.” Kugira ngo Ubwami bw’Imana bukemure ibibazo byugarije isi bubihereye mu mizi, buzahindura imitima y’abantu. Umuhanuzi Yesaya yahanuye ko igihe Ubwami bw’Imana buzaba butegeka, abantu ‘batazangiza’ isi cyangwa ngo ‘bayirimbure’ kandi ko na bo ubwabo ‘batazarimburana’ (Yesaya 11:9). Koko rero, muri iki gihe abantu babarirwa muri za miriyoni b’ingeri zose barimo barigishwa amahame y’Imana yo mu rwego rwo hejuru. Bigishwa gukunda Imana na bagenzi babo, kugira umutima ushimira, kwita ku bidukikije, kubungabunga umutungo kamere no kubaho mu buryo buhuje n’umugambi Umuremyi afitiye isi n’abantu. Barategurirwa kuzaba mu isi izaba yahindutse paradizo.—Umubwiriza 12:13; Matayo 22:37-39; Abakolosayi 3:15.
Inkuru yo mu Ntangiriro ivuga iby’irema isozwa n’amagambo agira ati “Imana ireba ibyo yaremye byose ibona ko ari byiza cyane” (Intangiriro 1:31). Koko rero, iyi si ni iy’agaciro kenshi cyane ku buryo itarimbuka burundu. Duhumurizwa no kumenya ko Umuremyi wacu wuje urukundo Yehova Imana, ari we uzikemurira ikibazo umubumbe wacu ufite. Yatanze isezerano rigira riti “abakiranutsi bazaragwa isi, kandi bazayituraho iteka ryose” (Zaburi 37:29). Twifuza ko waba muri abo ‘bakiranutsi’ bazatura ku isi iteka ryose.
^ par. 3 Byavuye muri Bibiliya, mu Mubwiriza 1:4.


text:
Uko wasubiza muri INTERVIEW : Ibyo gukorana neza n’ abandi (TEAMWORK)
More in All Exams
- INTERVIEW : Uko wasubiza ubajijwe impamvu ushaka akandi kazi n’ ibyo kuva muko wakoraga
- Uko wasubiza muri INTERVIEW : Ibyo gukorana neza n’ abandi (TEAMWORK)
- Menya uko wasubiza muri INTERVIEW : Ubajijwe impamvu ariwowe ukwiriye guhabwa akazi
- Amakosa 10 akunze gukorwa n’ abantu benshi muri INTERVIEW - n’ uburyo wayirinda
- What are Your Weaknesses ? - Examples And Answers For Job INTERVIEW
- HOW TO ANSWER : “What Is Your Greatest Weakness ?” - INTERVIEW
- HOW TO ANSWER : "Tell Me About Yourself" IN INTERVIEW
- Microsoft Certification Exam Questions
Abantu bashaka akazi bagomba burigihe kwitegura gusubiza ibibazo bashobora kubazwa bigamije kubasuzuma no kubamenyaho niba bazi ndetse niba bazashobora gukorana neza n’ abandi bazakorera mw’ itsinda rimwe.
Ibibazo nkibi bikunze kwiganza cyane mu gihe cya INTERVIEW. Impamvu nuko burya kuba umuntu ashobora gukorana neza na bagenzi be biba ari ngombwa cyane ku myanya myinshi ibaho uhereye ku mito ukageza kuyo munzego zo hejuru.
Mbere yo gutanga akazi, abashinzwe gutanga akazi bakunze kwibanda cyane kuricyo kintu kugirango bamenye neza ko uzashobora gukorana n’ abandi mu gushakira hamwe uburyo bwo kwesa imihigo y’ ikigo mukorera. Iyo bakubajije ikibazo kijyanye no gutanga gutanga amwe mu makuru akwerekeye(behavioral question), baba bari kuguha amahirwe yo kwerekana ko ufite n’ ubumenyi mubyo gukorana neza n’ abandi mukorana (teamwork skills) , gerageza gutanga urugero rufatika rubihamya.
Ibibazo wabazwa byerekeranye na Teamwork bishobora kubazwa muri rusange :
Bashobora kukubaza bati :
- Tubwire amakuru macye kubijyanye n’ umwe mu mishinga wakozeho ufatanyije n’ abandi ?
- Tubwire ku mushinga wakozeho wasabaga ko uhabwa ibitekerezo n’ abantu bari mu nzego zitandukanye bo muri icyo kigo wakoreraga ?
Bahobora no kukubaza ukuntu wabyitwayemo mu bihe bitandukanye ubwo wakoranaga n’ abandi ku mushinga runaka :
Bashobora no kukubaza bati :
- Tubwire niba harigihe wigeze ukorana n’ umuntu ugoye cyane muri team n’ uburyo wabyitwayemo ?
- Duhe urugero rw’ umushinga waba warakozeho ariko ugahomba cyangwa ntugere kucyo mwari mugambiriye ?
Harubwo nanone bakubaza ku bijyanye n’ uburambe bwawe mu kuyobora itsinda :
Bashobora kukubaza bati :
- Tubwire niba warigeze uhabwa amahirwe yo kuyobora itsinda, n’ ukuntu wabyitwayemo.
Ibyo bibazo byose tuvuzeho haruguru biguha amahirwe yo kugaragaza ko ushobora gukorana neza n’ abandi n’ urugero rw’ imikorere yawe. Ibi bibazo kugirango ubisubize neza bisaba kubyitegura.
Impamvu abatanga akazi bakunze kugenzura ko umuntu ashobora gukorana neza n’ abandi (Teamwork)
Uba ugomba kureba no kumenya witonze imyitwarire icyenewe mu kazi runaka. Nko ku myanya yo kuyobora cyangwa guhagararira abandi usanga bisaba ko umuntu afite imikoranire myiza n’ abandi. Uba ugomba gutanga urugero rumwe ruhamya ko koko ufite uburambe no mu gukorana neza n’ abandi bantu mukorana.
Nko ku bantu bakirangiza kwiga ni ngombwa ko bitoza kuvuga muburyo bwemeza ko koko bafite ubumenyi mubyo gukorana neza n’ abandi. Kuberako nta kandi kazi uba warakoze mbere, abatanga akazi uzasanga bibanda ku buryo witwaye mugihe mw’ ishuli, muri internship, no mu yandi mahugurwa atandukanye.
Ubundi muri interview urebye haba hagamijwe kureba umukozi bagiye gukoresha uwariwe n’ uburyo ashobora kujya yitwara mu kazi.
Uburyo wasubiza neza ibibazo wabazwa byerekeranye na Teamwork ?
Abantu hafi ya twese tuba tugiye dufite uburambe butandukanye mu gukora ibintu bitandukanye dukorana n’ abandi nko mu mashuli, mu kazi, mu bikorwa by’ ubwitange ndetse n’ ibindi byinsho bitandukanye.
Mbere yuko winjira muri interview, banza wicare hamwe hanyuma ukore urutonde rusobanutse rw’ ibintu cyangwa imishinga wibuka wakozeho cyangwa wakoranye n’ irinda tsinda ry’ abantu.
Tangira nanone utekereza neza hanyuma ushyire ku murongo ibijyanye n’ uburambe, ubunyamwuga, n’ ubunararibonye byagufashije mugihe wakoraga kuriyo mishinga itandukanye. Nubwo twaba ari utuntu wita ko ari duto ariko kubitekerezaho birafasha. Genda ureba kuri buri ngingo uyitekerezeho neza.
Hari amategeko wakwifashisha mu guhitamo ingero nziza watanga mugihe uri gukora interview :
1. Jya wibanda ku bintu bya vuba. Ingero nziza watanga burya ni ingero za vuba nko mugihe cy’ umwaka umwe ushize cg hafi aho. Yego no gutanga ingero za kera ntacyo bitwaye ariko bikagusaba kureba rwa rugero ubona ko koko rusobanutse.
2. Erekana ko uri indashyikirwa. Reba urugero rumwe rwerekana ko koko uri umuntu ushobora no gukora ibyiza bidasanzwe. Urugero : Ushobora nko gusobanura yenda nk’ ukuntu wigeze guhaguruka ugacyemura ikibazo cyari cyabaye, ukuntu wigeze guhosha amakimbirane yari yavutse, cyangwa ukavuga ukuntu wafashije mugutuma itsinda wakoragamo ryunga ubumwe. Ushobora nanone gusobanura ukuntu wafashije itsinda warimo kongera inyungu yinjira, kugabanya ibihombo, nibindi.
3. Tanga ingero zerekeranye n’ ibicyenewe. Kuri buri interview ugiye gukora ugomba kubanza ugasubiramo neza ugasoma ibicyenewe muri ako kazi kugirango bigufashe mu gushyira ku murongo ibyo uza kuvuga n’ ubundi buryo ugomba kubyitwaramo. Hanyuma ugahitamo urugero rwa VUBA narwo rwerekeranye n’ ibyo mu kazi. Biba byiza gutegura ingero ushobora gutanga zishingiye kubyo wagiye ukora bitandukanye.
4. Hitamo ingero zikongerera agaciro. Niba bishoboka hitamo urugero rugaragaza ko ufite ubumenyi mu gukorana neza n’ abandi kandi rukagaragaza ko hari n’ ibindi byinshi ushoboye. Ushobora nanone gutanga urugero runagaragaza ko wigeze no kuba wayobora itsinda.
5. Koresha uburyo bwa STAR format kugirango utunganye neza igisubizo. Wibukeko ikigambiriwe iyo ugiye gukoresha ubu buryo biba arukugirango bigufashe mu gushyira ku murongo igisubizo uri butange kugirango kize kuba gisobanutse kandi kinoze. Ibi bitandukanye no kuboroka cyangwa gufata mu mutwe ijambo kw’ ijambo ryo mu bintu uri busubize.
Urugero rw’ igisubizo watanga ukoresheje STAR Format
Tugiye kubasangiza urugero rumwe rwerekana uburyo wasubiza ukoresheje ubu buryo bwa STAR format kandi ugasubiza neza unagaragaza uruhare rwawe mw’ itsinda runaka. Turifashisha ikibazo kimwe mubyo ushobora kubazwa nkuko twabivuzeho hejuru : "Tubwire muri macye uko wabyitwayemo mugihe wakoranaga n’ abandi ku mushinga ?"
S/T (Situation/Task)
Aha ugomba gusobanura amakuru macye ariko ufasha umuntu uri kukubaza kugirango yumve neza imiterere y’ umushinga mwakoragaho.
Urugero
- Nkora muri Bank XYZ, harubwo twarimo twitegura gushyira ahagaragara porogaramu y’ ikoranabuhanga yagombaga kudufasha gukorera ku murongo wa internet.
- Uruhare rwanjye rwari urwo kuvugana n’ abakiriya ba banki nkabamenyesha ibijyanye n’ icyo gikorwa cyo gushyira ahagarara iyo porogaramu. Ibyo byansabaha guhuza abantu bafite aho bahuriye n’ icyo gikorwa harimo abo muri Technology, Operations, Customer Service, na Marketing.
- Gushyira hanze iyo porogramu byari ngombwa cyane kuko byafashaga abakiriya kubasha kubona raporo zitandukanye bashaka bitabagoye.
Impamvu ari ngombwa
Gusubiza ukoresheje S/T bifasha abo uri gusobanurira kubona neza ishusho n’ imiterere y’ umushinga wakoragaho n’ ibyo wari ugamije. Ugomba kureba kuri bya bintu by’ ingenzi ukaba aribyo utangaho urugero. Icyo ugomba kwibuka nuko utagomba kurenza umunota 1 cg 2 ahubwo ukibukako igihe kinini ugomba kugikoresha mu bice bikurikira tugiye kubabwiraho bya A na B ari nabyo bifasha mugutanga amakuru menshi akwerekeyeho wowe ubwawe.
A(Approach)
Aha uvuga ku bintu by’ ingenzi wakoze. Kubijyanye no gukorana n’ abandi, ukibanda ku buryo wakoranye n’ abandi neza kandi mukabona umusaruro kurugero rushimishije.
Urugero
- Kubw’ amihirwe macye, abari bashinzwe gukora iyo porogaramu baje kugira ikibazo bituma bwa buryo twateganya bwo gufasha abakiriya kwirebera raporo budakora neza ahubwo hakoramo igice gito kucyari giteganyijwe. Twari tuzi ko abakiriya bamwe bazahita babonako twabatengushye.
- Kari akazi kanjye kumenyesha umuntu wese twakoranaga no kumusaba inama n’ ibitekerezo by’ uburyo nasobanuriramo abakiriya - kandi nagombaga kubikora vuba vuba bishoboka kugirango menyeshe abakiriya mbere yuko iyo porogaramu ishyirwa ahagaragara.
- Nyuma yo kubijyaho inama n’ abayobozi ndetse n’ abandi byarebaga, nakoze itangazo rimenyesha abakiriya icyo gikorwa. Muri iryo tangazo, nagerageje kwerekana inyungu ziri mugukoresha iyo porogaramu, nsobanura impamvu yatinze gushyirwa hanze kandi mbabwira n’ igihe twihaye cyo kuzasohora indi porogramu ivuguruye ifitemo imikorere icyenewe yose.
- Nari mfite n’ inshingano zo guhuriza hamwe ibitekerezo bitandukanye bivugwa ku ngingo zitandukanye. Haba ibyavugwaga n’ abakiriya ndetse n’ ibyavugwaga n’ abayobozi, hanyuma nkabyegeranya kugirango bizafashe mu mahugurwa ndetse no gufasha abazaza batugana.
Impamvu ari ngombwa
Icyo gisubizo mu by’ ukuri kirakugaragaza neza ko wakoranaga neza n’ abantu bose, baba abo mwakoranaga ndetse n’ abandi bazaga babagana. Harimo kandi ibisobanuro birambuye bigaragaza neza kandi bigafasha kumvikanisha ko ibyakozwe koko ari ibikorwa by’ indashyikirwa. Bigaragaza neza kandi ko yashoboraga no kuba yakora no kugitutu (pressure), no kuba yatangaza amakuru acyenewe agendeye kuwo ari kuyabwira kandi akabasha gukoresha igihe neza kugirango igihe cyagenwe kitamurengana.
R (Results)
Iyo wakoze interview neza burya uba ugomba kuyisoza neza. Ugomba gusa nukora incamake y’ ibyo wagiye usubiza ukavugamo bicye by’ ingenzi ubonako ari ngombwa kandi bishobora kugushyigikira mu kuba wahabwa ako kazi.
Urugero
- Twashoboye gutangariza abakiriya bose igikorwa cyo gushyira ahagaragara porogaramu, mbere yuko igikorwa gikorwa.
- Ibi byashimishije abayobozi banjye bituma najye nzamurwa muntera bitewe n’ umusaruro nagaragaje mu mikorere.
Impamvu ari ngombwa
Gusubiza muri interview ukaza gusoza werekanye ko ibyo wakoze byishimiwe ndetse ukaba waranabihembewe burya byongera agaciro cyane ! Ingingo zitandukanye ugenda wifashisha usubiza nazo zirafasha cyane kuko zituma abo uri kubwira baryoherwa n’ ibisubizo uri gutanga.
Byanditswe na : Jean HABIMANA / habijean2020@yahoo.fr / UBUHANGA.COM
- Mugihe ufite Operating system ebyiri cg nyinshi muri mudasobwa, ushobora guhagarika izo udashaka ko zigaragara
- Videwo, amafoto nibindi byo kuri facebook ushobora kubibika ukazongera kubibona bitakugoye. Reba uko wabikora
- Utuntu tw’ ubwenge ukwiriye kumenya kuri whatsapp
- The causes of Heating Issues to android smartphones and How to Avoid them
- Kudownloadinga biragutindira ? Bicyemure ukoresha izi porogaramu zituma binyaruka
- Menya itandukaniro hagati ya CD-R, CD-RW, DVD-R, DVD+R, na DVD-RW
- Useful Keyboard Shortcuts for Windows Computers
- What’s the Best Way to Back Up My Computer ?
- Ushobora kubona nimero za telefone ushaka kuri internet bitakugoye
- Guhora ucometse mudasobwa ku mashanyarazi haricyo bitwaye ?